**Завршни извјештај о спровођењу**

**Гендер акционог плана Босне и Херцеговине**

**2018 – 2022. године**

*март, 2023. године*

**САДРЖАЈ**

[СКРАЋЕНИЦЕ 3](#_Toc132326281)

[УВОД 5](#_Toc132326282)

[РЕЗИМЕ 6](#_Toc132326283)

[I. СТРАТЕШКИ ЦИЉ: Израда, спровођење и праћење програма мјера за унапређење равноправности полова у институцијама власти, по приоритетним подручјима 13](#_Toc132326284)

[I.1. Спречавање и сузбијање насиља по основу пола, укључујући насиље у породици као и трговину људима 13](#_Toc132326285)

[I.2. Јавни живот и доношење одлука 19](#_Toc132326286)

[I.3. Рад, запошљавање и приступ економским ресурсима 23](#_Toc132326287)

[I.4. Образовање, наука, култура и спорт 32](#_Toc132326288)

[I.5. Здравље, превенција и заштита 36](#_Toc132326289)

[I.6. Социјална заштита 40](#_Toc132326290)

[I.7. Род и безбједност 43](#_Toc132326291)

[II. СТРАТЕШКИ ЦИЉ: Изградња и јачање система, механизама и инструмената за постизање равноправности полова 47](#_Toc132326292)

[II.1. Координација спровођења и надзор над спровођењем Гендер акционог плана БиХ 47](#_Toc132326293)

[II.2. Праћење и унапређење примјене међународних и домаћих стандарда за равноправност полова 49](#_Toc132326294)

[II.3. Јачање и сарадња институционалних механизама за равноправност полова 52](#_Toc132326295)

[II.4. Подизање свијести о равноправности полова у свим сегментима друштва 54](#_Toc132326296)

[II.5. Подршка институционалним и ванинституционалним партнерима у процесу укључивања принципа равноправности полова 58](#_Toc132326297)

[II.6. Праћење и процјена напретка у постизању равноправности полова 60](#_Toc132326298)

[III. СТРАТЕШКИ ЦИЉ: Успостављање и јачање сарадње и партнерства 63](#_Toc132326299)

[III.1. Сарадња на регионалном и међународном нивоу 63](#_Toc132326300)

[III.2. Сарадња са организацијама цивилног друштва, социјалним партнерима, академском заједницом 65](#_Toc132326301)

**АНЕКСИ**

1. [Списак прописа на које су дата мишљења о усклађености са ЗоРП-ом](#_Toc111709646)
2. [Списак одржаних обука, организованих догађаја (конференције, већи састанци) и публикација](#_Toc111709647)

3 [Закони и други акти у којима су предложени/усвојени правни стандарди за равноправност полова и спречавање и сузбијање насиља над женама и насиља у породици](#_Toc111709648)

# СКРАЋЕНИЦЕ

|  |  |
| --- | --- |
| АРП БиХ МЉПИ    АП УНРСБ 1325 у БиХ | Агенција за равноправност полова Босне и Херцеговине Министарства за људска права и избјеглице Босне и Херцеговине  Акциони план за спровођење резолуције Савјета безбједности УН у Босни и Херцеговини 1325 „Жене мир безбједност“ |
| БиХ | Босна и Херцеговина |
| БД БиХ  БХАС | Брчко Дистрикт Босне и Херцеговине  Агенција за статистику Босне и Херцеговине |
| ЦЕСТ  ЦИК БиХ  *CEDAW*  ЦЛ  ДЕИ  ЕК | Центар за едукацију судија и тужилаца  Централна изборна комисија Босне и Херцеговине  УН Конвенција о укидању свих облика дискриминације жена  Цивилна лица  Дирекција за европске интеграције Босне и Херцеговине  Европска комисија |
| ЕУ | Европска унија |
| ФБиХ | Федерација Босне и Херцеговине |
| ФИГАП | Финансијски механизам за спровођење Гендер акционог плана |
| ФМОИН  ФМКС  ФМФ  ФМП  ФМЗ  ФМРСП  ФПН УНСА  ФЗС  ГЦ ФБиХ | Федерало министарство образовања и науке  Федерално министарство културе и спорта  Федерално министарство финансија  Федерално министарство пољопривреде  Федерално министарство здравства  Федерално министарство рада и социјалне политике  Факултет политичких наука Универзитета у Сарајеву  Федерални завод за статистику  Гендер центар Федерације Босне и Херцеговине |
| ГЦ РС | Гендер центар Републике Српске |
| ГАП БиХ | Гендер акциони план Босне и Херцеговине |
| ГЕФ  ИОМ | ИПА пројекат „ЕУ подршка за равноправност полова“ („*Gender Equality Facility*“)  Међународна организација за миграције |
| КО  КОРП | Координациони одбор  Комисија за остваривање равноправности полова Представничког дома Парламентарне скупштине Босне и Херцеговине |
| ЛГАП  МЦП БиХ | Локални гендер акциони план  Министарство цивилних послова Босне и Херцеговине |
| МФТ БиХ | Министарство финансија и трезора Босне и Херцеговине |
| МИЦС | Истраживање вишеструких показатеља |
| МС БиХ | Министарство безбједности Босне и Херцеговине |
| МСТЕО БиХ | Министарство спољне трговине и економских односа |
| МП БиХ | Министарство правде Босне и Херцеговине |
| МСП БиХ | Министарство спољних послова Босне и Херцеговине |
| МПШВ РС  МКТ БиХ | Министарство пољопривреде, шумарства и водопривреде Републике Српске  Министарство комуникација и транспорта Босне и Херцеговине |
| МЉПИ БиХ | Министарство за људска права и избјеглице Босне и Херцеговине |
| МПП РС  МЗСЗ РС  НВО | Министарство привреде и предузетништва Републике Српске  Министарство здравља и социјалне заштите Републике Српске  Невладина организација |
| ОС БиХ | Оружане снаге Босне и Херцеговине |
| OЕБС | Организација за безбједност и сарадњу у Европи |
| ПС БиХ  ПД ПС БиХ | Парламентарна скупштина БиХ  Представнички дом Парламентарне скупштине БиХ |
| ПВЛ  РС | Професионална војна лица  Република Српска |
| СИПА | Државна агенција за истраге и заштиту |
| СИДА | Шведска агенција за међународни развој |
| УН | Уједињене нације |
| УНДП | Развојни програм Уједињених нација |
| УНФПА | Популацијски фонд Уједињених нација |
| УНИЦЕФ | Фонд Уједињених нација за дјецу |
| УНРСБ 1325 | УН Резолуција Савјета безбједности бр. 1325 - „Жене, мир, безбједност“ |
| *UN WOMEN* | Агенција Уједињених нација за равноправност полова и ојачавање жена |
| *USAID* | Агенција за међународни развој Владе САД |
| СЕ  СМ БиХ  ВСТС | Савјет Европе  Савјет министара Босне и Херцеговине  Високи судски и тужилачки савјет Босне и Херцеговине |
| ЗоРП БиХ | Закон о равноправности полова у Босни и Херцеговини |
|  |  |

## 

## УВОД

Савјет министара Босне и Херцеговине је у новембру 2018. године донио **Одлуку о усвајању, трећег по реду, Гендер акционог плана Босне и Херцеговине за период 2018 – 2022. године**. На основу поменуте Одлуке и члана 26. став д) Закона о равноправности полова у Босни и Херцеговини, Агенција за равноправност полова Босне и Херцеговине, Министарства за људска права и избјеглице Босне и Херцеговине прати спровођење Гендер акционог плана Босне и Херцеговине и о томе извјештава Савјет министара БиХ.

У овом извјештају дате су информације о реализованим активностима и постигнутим резултатима у остваривању циљева Гендер акционог плана БиХ (у даљем тексту: ГАП БиХ) у периоду 2018 -2022. године, као и информација о реализацији обавеза надлежних институција. Уједно, овај извјештај представља **Извјештај о стању равноправности полова у Босни и Херцеговини за 2022. годину**, у складу са чланом 26. став а) Закона о равноправности полова Босне и Херцеговине.

Надзор и координација над спровођењем ГАП БиХ је вршена путем редовних састанака **Управног одбора Гендер акционог плана БиХ** који чине директорице Агенције за равноправност полова Босне и Херцеговине Министарства за људска права и избјеглице БиХ, Гендер центра Федерацијe Босне и Херцеговине и Гендер центра Републике Српске, а који је формиран одлуком Савјета министара Босне и Херцеговине од 05. августа 2019. године, односно **Управног одбора Финансијског инструмента за спровођење ГАП-а,** истог састава, а који је формиран одлуком СМ БиХ од 29. 05. 2019. године.

Координација и праћење спровођења ГАП БиХ на нивоу Федерације Босне и Херцеговине и Републике Српске се одвијала кроз формирање и рад координационих одбора састављених од представница/представника свих министарстава влада Републике Српске (у даљем тексту: РС) и Федерације Босне и Херцеговине (у даљем тексту: ФБиХ), те гендер центара, као координатора ових тијела. Координациони одбори су утврдили годишње оперативне планове за равноправност полова и годишње извјештаје за владе РС и ФБиХ, чиме је унапријеђено институционално спровођење и праћење ГАП-а БиХ, кроз активну улогу влада и министарстава у планирању, реализацији, извјештавању и праћењу ефеката. Координациони одбор за праћење ГАП БиХ за ниво институција БиХ није био формиран усљед застоја у раду Савјета министара БиХ, али је зато претходно успостављена сарадња АРП БиХ са представницима/цама министарстава и институција на нивоу БиХ настављена и била успјешна у смислу доприноса у спровођењу ГАП БиХ, иако није донесена званична одлука о формирању овог одбора.

## РЕЗИМЕ

Посматрајући обим и значај проведених мјера и активности у извјештајном периоду, видљив је напредак у спровођењу Гендер акционог плана Босне и Херцеговине (у даљем тексту: ГАП БиХ). Како је приказано у овом извјештају, спроведен је велики број значајних активности које доприносе остваривању законских, институционалних и друштвених предуслова за већу равноправност полова у БиХ.

У извјештајном периоду, фокус активности **Агенције за равнорпавност полова Босне и Херцеговине, Министарства за људска права и избјеглице БиХ (у даљем тексту АРП БиХ МЉПИ), Гендер центра Федерације Босне и Херцеговине (у даљем тексту: ГЦ ФБиХ) и Гендер центра Републике Српске (у даљем тексту: ГЦ РС)** је био на раду са институцијама на свим нивоима власти с циљем увођења принципа равноправности полова и доношења родно одговорних политика, као и сарадњи са организацијама цивилног друштва и међународним организацијама. Настављена је стручна подршка надлежним институцијама заступљеним у координацијским одборима за праћење провођења ГАП-а БиХ и других секторских стратегија и акционих планова, те едукација о равноправности полова и превенцији насиља, сексуалног узнемиравања и узнемиравања по основу пола. Такође, активности су биле су усмјерене на регионалну и међународну размјену искустава као и на подизање свијести о равноправности полова.

АРП БиХ МЉПИ, ГЦ РС и ГЦ ФБиХ су пружали непрекидну подршку надлежним министарствима и владама у доношењу стратешких докумената, прописа и спровођења мјера, кроз давање мишљења о усклађености аката са ЗоРП БиХ, кроз организовање различитих активности промоције и унапређења капацитета у области равноправности полова и праћење стања равноправности полова, као и извјештавање о спровођењу релевантних бх. и међународних докумената.

Испуњавајући обавезу периодичног извјештавања Босне и Херцеговине о примјени *UN CEDAW* Конвенције и поступања према **Закључним запажањима на Шести периодични извјештај Босне и Херцеговине о примјени *UN CEDAW* Конвенције,** АРП БиХ, ГЦ РС и ГЦ ФБиХ су информисали СМ БиХ и владе ентитета о запажањима и препорукама *UN CEDAW* Комитета. На основу тога, АРП БиХ МЉПИ, ГЦ ФБиХ и ГЦ РС, донијели су **акционе планове** за спровођење препорука из Закључних запажања. Препоруке Комитета ће бити укључене у наредни ГАП БиХ за период 2023. - 2027. године.

Настављена је реализација **Финансијског инструмента за спровођење Гендер акционог плана БиХ (у даљем тексту: ФИГАП II)** за период 2018. – 2022. године, са циљем да обезбједи финансијску подршку институцијама БиХ, ФБиХ и РС, као и невладиним организацијама, за унапређење социо-економских услова за мушкарце и жене, дјевојчице и дјечаке. Финансијску подршку за спровођење ФИГАП II програма обезбиједила је Шведска агенција за међународни развој и сарадњу у износу од 15 милиона СЕК (око 2,65 милиона КМ за период 2018. – 2022. године). ФИГАП II програм је интегрални дио програма рада и буџета гендер институционалних механизама. У извјештајном периоду фокус дјеловања је био на сљедећим областима: род и безбједност, превенција и сузбијање насиља по основу пола, рад и запошљавање, подршка економском оснаживању жена на селу, јавни и политички живот, као и подршка вишеструко маргинализованим групама жена.

У извјештајном периоду АРП БиХ МЉПИ, ГЦ ФБиХ и ГЦ РС су поступали поводом **захтјева за испитивање повреда ЗоРП-а.** Захтјеви су се већином односили на области рада и образовања, стереотипе у јавном животу, насиље по основу пола, заступљеност у органима одлучивања и медије. Издато је укупно **осам** **препорука за отклањање уочене дискриминације**, док је у већини предмета пружена подршка у виду правног савјета. У неким случајевима није било надлежности за поступање, јер је поступак покренут пред неким од правосудних органа или пред Институцијом омбудсмана за људска права. На основу испитаних случајева кршења ЗоРП, АРП БиХ МЉПИ је, у складу са чланом 26. став а) ЗОРП-а, упутила више **општих препорука** надлежним институцијама и јавности на тему сексизма и мизогиније у јавном дискурсу, равноправности полова у раду, те приступу економским и другим ресурсима.

Гендер институционални механизми су промптно одговорили на проблем повећаног насиља у породици у периоду пандемије ***COVID-19***. Након избијања пандемије, АРП БиХ МЉПИ, ГЦ ФБиХ и ГЦ РС, и сами функционишући у отежаним условима, уложили су, поред својих редовних активности, и додатне напоре како би обезбиједили **ургентну финансијску помоћ жртвама насиља, удружењима и задругама жена на селу и најосјетљивијим групама предузетница, како би мјере надлежних органа за ублажавање посљедица пандемије биле родно осјетљивије.** Активности АРП БиХ МЉПИ, ГЦ ФБиХ и ГЦ РС су, у том смислу, укључивале јавне објаве, препоруке органима извршне власти и кризним штабовима, посебне анализе и иницијативе, као и преусмјеравање грантова и постојећих пројектних активности у правцу помоћи сигурним кућама. Координирајућа улога АРП БиХ МЉПИ са међународним донаторима и страним амбасадама била је посебно изражена у периоду пандемије и допринијела је да се адекватна и правовремена помоћ жртвама насиља по основу пола дистрибуира у складу са потребама. ГЦ РС је, између осталог, донаторска средства преусмјерио на удружења и задруге жена на селу, као и женама на селу из вишечланих породица, те самосталним предузетницама чије су активности морале бити привремено обустављене због мјера против пандемије. ГЦ ФБиХ је, као одговор на пандемију, израдио и понудио планове и мјере за ублажавање ризика, који су достављени надлежним институцијама на свим нивоима власти.

АРП БиХ МЉПИ је, у сарадњи са ГЦ ФБиХ, ГЦ РС и надлежним органима Брчко Дистрикта БиХ, реализовала процес израде извјештаја о спровођењу **Конвенције Савјетаа Европе о спречавању и борби против насиља над женама и насиља у породици (**у даљем тексту: **Истанбулска конвенција).** У октобру 2021. године реализована је теренска посјета тима експерата за праћење спровођења Истанбулске конвенције (у даљем тексту: ГРЕВИО) релевантним институцијама на свим нивоима власти у БиХ, након чега је БиХ достављен Нацрт извјештаја. На основу коментара БиХ на Нацрт извјештаја, ГРЕВИО је израдио Финални извјештај, након чега је Савјет Европе усвојио **Препоруке за Босну и Херцеговину о спровођењу Истанбулске конвенције.**

СМ БиХ је у августу 2019. године донио одлуку о формирању **Одбора за праћење и извјештавање по Истанбулској конвенцији и фемициду у БиХ** чијим радом координише АРП БиХ МЉПИ. У склопу активности Одбора, АРП БиХ МЉПИ је, између осталог, провела **Анализу система за прикупљање података о случајевима фемицида у БиХ,** а у новембру 2022. године организовала студијску посјету **Дубравке Шимоновић,** специјалне извјеститељке генералног секретара УН за насиље над женама, његове узроке и посљедице. Циљ посјете био је оцијенити рад и резултате Одбора и других институција у вези са фемицидима у Босни и Херцеговини.

У октобру 2019. године, СМ БиХ је на приједлог АРП БиХ МЉПИ, усвојио **Информацију о механизмима за ефикасну превенцију и заштиту од узнемиравања по основу пола и сексуалног узнемиравања на радном мјесту у институцијама** **БиХ** са **Водичем за предузимање ефикасних мјера за спречавање узнемиравања по основу пола и сексуалног узнемиравања.** До данас је преко 70 институција усвојило **политику нулте толеранције** и именовало савјетнике/савјетнице за спречавање насиља по основу пола и сексуалног узнемиравања на радном мјесту.

Влада ФБиХ је, на приједлог ГЦ ФБиХ, донијела **Одлуку о политици нулте толеранције према дјелима сексуалног узнемиравања и узнемиравања по основу пола у федералним органима управе**, федералним управним организацијама, службама и другим органима чији је оснивач Влада ФБиХ.[[1]](#footnote-1)

ГЦ ФБиХ је иницирао и подржао усвајање **гендер акционих планова у шест кантона и око 30% јединица локалне самоуправе у ФБиХ,** координисао процесом израде **Стратегије за превенцију и борбу против насиља у породици 2021. – 2027. године,** те допринијео успостављању континуитета у раду и одрживости свеобухватног превентивног рада и поступања у случајевима насиља у породици на свим нивоима организације власти у ФБиХ.

Законски оквир у РС у области спречавања и сузбијања насиља је у великој мјери усаглашен са Истанбулском конвенцијом. У извјештајном периоду **укинуто је прекршајно кажњавање** за насиље у породици, односно насиље је квалификовано као кривично дјело. Настављен је **рад на подршци субјектима заштите** од насиља на локалном нивоу, ради формирања и јачања постојећих **мултисекторских тимова**.

ГЦ РС је координисао и водио процес израде **инструмената и методологије рада за праћење примјене Истанбулске конвенције у РС**, као и **Извјештаја Републике Српске о примјени Конвенције Савјета Европе о спречавању и сузбијању насиља над женама и насиља у породици за период 2017. - 2018. године**, као основа за израду и подношење извјештаја БиХ о примјени Конвенције. ГЦ РС, као Координационо тијело за праћење примјене Истанбулске конвенције у РС је, као и АРП БиХ МЉПИ и ГЦ ФБиХ, учествовао **у евалуационом процесу** ГРЕВИО тима.

У Брчко Дистрикту БиХ је у извјештајном периоду, у значајној мјери, комплетиран регулаторни оквир у области насиља по основу пола усвајањем, 2018. године, **Закона о заштити од насиља у породици Брчко Дистрикта БиХ**, **Правилника о начину провођења хитних и заштитних мјера** које су у надлежности полиције Брчко Дистрикта БиХ и **Протокола о сарадњи и поступању у случају насиља над женама и насиља у породици**, којим се прописује поступање свих субјеката заштите.

У извјештајном периоду, гендер институционални механизми, организације цивилног друштва и међународне организације су провеле бројне активности усмјерене ка развоју **капацитета жена за учешће у јавном и политичком животу**. Активности су обухватале радионице које су се фокусирале на припрему кандидаткиња, као и анализе, истраживања, конференције, семинаре и округле столове, препоруке упућене политичким субјектима, као и промотивне кампање о значају равноправности полова у политичком животу. Ове активности су посебно интензивиране у предизборним периодима за опште и локалне изборе.

Централна изборна комисија БиХ (у даљем тексту: ЦИК БиХ) је у јулу 2020. године усвојила **Изјаву о опредијељености за равноправност полова,** која је израђена у сарадњи са АРП БиХ МЉПИ, којом исказује своју одлучност да ће активностима и иницијативама, у оквиру својих надлежности, заговарати питања равноправности полова и тежити ка остваривању напретка на пољу равноправности полова у свим областима јавног и политичког живота.

АРП БиХ МЉПИ је, уочи Општих избора 2022. године послала на адресе свих 145 политичких партија цертификованих за Опште изборе 2022. године **Изјаву политичких странака о опредијељености за остваривање равноправности полова којом су партије** позване да искажу опредијељеност у смјеру поштивања и јачања равноправности полова у свом раду, као и друштву у цјелини.

Усвојен је **Извјештај о напретку у примјени нормативно-правних стандарда за равноправност полова у области политичког и јавног живота у Републици Српској за период 2019. - 2020. године**, који садржи преглед стандарда, мјера и препорука за дјеловање, проведене активности, преглед статистичких и административних података о стању учешћа жена и мушкараца у политичком и јавном животу и анализу стања са препорукама за даље дјеловање.

АРП БиХ МЉПИ је провела „**Истраживање о утицају родне подјеле породичних и кућних послова на професионални живот запослених жена у БиХ”** које је показало да у чак **93,8% веза све или већину рутинских кућних послова обављају искључиво жене**, а у већини веза (**80,8%)**, жена је та која ради све или већину послова у вези са бригом о дјеци. Такође, истраживање је показало да су **31,8%** − тј. готово једној трећини испитаница, барем једном у животу приликом запошљавања постављана питања о плановима заснивања породице, о броју и старости дјеце и сл.

Уинституцијама ФБиХ, кантона и општина, гендер питања су интегрирана у програме и буџете институција, као и правне документе, те у процес ЕУ интеграција. У току је израда више стратегија ФБиХ (у области пољопривреде и руралног развоја, заштите животне средине, развоја туризма, социјалног укључивања итд.) при чијој изради се врше консултације са ГЦ ФБиХ ради укључивања принципа и стандарда равноправности полова. ГЦ ФБиХ је активно учествовао и пружао стручну подршку у процесу израде **Стратегије развоја ФБиХ 2021. – 2027. године** која дефинише свеобухватне стратешке приоритете развоја, уважавајући принципе равноправности полова у свим релевантним областима.

ГЦ ФБиХ је координисао и пружао стручну помоћ у процесу спровођења **Акционог плана развоја подузетништва жена ФБиХ 2018. – 2020. године**, израђене су **Смјернице за укључивање преференцијалног система бодовања за жене подузетнице** у Буџету ФБиХ као и **Смјернице за укључивање мјера подршке женама подузетницама** ради санирања посљедица кризе узроковане пандемијом *COVID-19*.Мјере активне политике запошљавања су родно осјетљиве.

У области економског ојачавања жена у РС, усвојени су **акциони планови за унапређење положаја жена на селу (2019. – 2020. година и 2022. – 2024. година) и Стратегија развоја женског предузетништва** у РС. Проведене су мјере за економско ојачавање жена на селу и предузетница (финансијска подршка, обука и родно буџетске иницијативе, као и доношење подзаконских и других аката са посебним мјерама за жене). Настављен је процес усклађивања законских, стратешких и других аката из области рада, запошљавања и приступа економским ресурсима, са домаћим и међународним стандардима за равноправност полова, међу којима издвајамо **Закон о заштити од узнемиравања на раду, Закон о друштвеном предузетништву Републике Српске и Закон о измјенама и допунама Закона о развоју малих и средњих предузећа**.

У оквиру **Међународног дана дјевојчица у информационо-комуникационим технологијама (ИКТ),**ГЦ РС остварује успјешну сарадњу са средњим школама и високошколским установама, које у оквиру „Дана отворених врата“ промовишу и представљају образовне програме, у овој области, за дјевојчице и дјевојке. **У извјештајном периоду, проведене су четири кампање, у сарадњи са васпитно-образовним установама и пословном заједницом.**

Захваљујући наведеним, али и другим сличним активностима у периоду спровођења ГАП-а БиХ, забиљежено је **повећање** удјела дјевојака у укупном броју дипломираних из области ИКТ **за десет процентних поена**.

Систем здравствене заштите је у прописима и у пракси у највишем степену усаглашен са стандардима за равноправност полова, како у погледу недискриминације, тако и у погледу обима права која се пружају, затим заштите здравља жена и мушкараца, заштите сексуалног и репродуктивног здравља, заштите менталног здравља и дјеце, те рањивих група (лица са инвалидитетом, стара лица и други). Сви законски и подзаконски акти, стратешки и плански документи су усаглашени са ЗоРП БиХ. Пројекти и активности у области здравља садрже родну компоненту и као такви се и спроводе.

Успјешно је спроведен пројекат „**Јачање капацитета институција за рјешавање насиља по основу пола у БиХ“,** финансиран од *USAID* -а у износу од 1.494.064 КМ и резултирао је, између осталог, са три успостављена **Кризна центра за жртве силовања у БиХ,** при медицинским установамау Тузли, Мостару и Сарајеву, укључујући и опремање центара и обуку за лица које ће да раде у тим центрима.

Од законодавне активности у ФБиХ, **Закон о лијечењу неплодности биомедицински помогнутом оплодњом** којим се уређују услови и начин лијечења неплодности поступцима биомедицински помогнуте оплодње, измијењен је и допуњен 2022. године, на начин да је прописано да се услуге покривају у износу од 100% из Буџета ФБиХ. **У РС је овакво законско рјешење постојало од раније.** Реализовано је истраживање на тему „Унапређење услуга сексуалног и репродуктивног здравља жена у кризним јавно-здравственим ситуацијама за вријеме пандемије *COVID-19* на територији ФБиХ“.

У ФБиХ је усвојен **Закон о материјалној подршци породицама с дјецом**, утврђена су права на дјечји додатак и новчану помоћ породиљи која није у радном односу, те утврђени јединствени услови за остваривање ових права. Средства се обезбјеђују у буџету ФБиХ. Одређени број кантона (КС, ТК и ЗДК) је утврдио већи износ накнаде за све породиље, без обзира да ли су у радном односу или не. Оба дома Парламента ФБиХ усвојила су **Нацрт Закона о заштити цивилних жртава рата** којим ће бити уређена права цивилних жртава рата укључујући и жртве сексуалног насиља у току рата, а по први пут ће бити уређен статус цивилне жртве рата за дјете које је рођено из чина ратног силовања. Донесен је и низ прописа од значаја за равноправност полова као што су **Закон о хранитељству, Закон о пензијском и инвалидском осигурању, Закон о установама социјалне заштите и Закон о родитељима његоватељима**.

У РС, са ЗоРП БиХ су усаглашени законски и други акти из области социјалне заштите, а који су у надлежности МЗСЗ РС, као што су **Стратегија за унапређење положаја старијих лица у Републици Српској (2019. – 2028. година)**, која садржи правне стандарде за равноправност полова и стандарде за спречавање и сузбијање насиља над женама и насиља у породици, као **и Закон о измјенама и допунама Закона о дјечијој заштити,** којим се уводе значајне **пронаталитетне мјере** које су у вези са накнадама за незапослене мајке, те преузимање трошка накнада за вријеме породиљског боловања радница од стране Владе РС.

СМ БиХ је у августу 2018. године усвојио трећи **Акциони план за спровођење Резолуције Савјета безбједности УН 1325 – „Жене, мир и безбједност“ у Босни и Херцеговини за период 2018. - 2022. године,** а у августу 2019. године успостављен је **Координациони одбор (КО) за надзор над спровођењем Акционог плана**. У извјештајном периоду биљежимо даљи напредак у системском приступу увођења принципа равноправности половау рад надлежних институција сектора одбране и безбједности, као и већу заинтересованост жена за војни и полицијски позив.

У извјештајном периоду стигло је још једно међународно признање за постигнућа БИХ у домену спровођења УН Резолуције 1325. Наиме, на **Самиту министара спољних послова земаља Г7**, на којем је установљена **“Партнерска иницијатива Г7 Жене, мир и безбједност”,** свака земља, чланица Г7, идентификовала је по једну земљу (партнера) с циљем “интензивирања позитивних промјена на терену”. **ЕУ је за партнера одабрала БиХ**. АРП БиХ МЉПИ је са европским партнерима израдила Мапу пута која дефинише заједничке акције у наредне двије године.

**Информацијом о обавезама према УНСБР 1325**, ГЦ РС је задужен да као **координационо тијело РС**, реализује, прати и извјештава Владу РС о програмима и мјерама, те сарађује са надлежним органима, институцијама и организацијама у РС и БиХ.

Федерална управа полиције је донијела **Стратегију управљања људским ресурсима 2019. – 2024. године**, која укључује мјеру провођења медијске кампање с посебним фокусом на привлачење кандидаткиња. ГЦ ФБиХ редовно координише и подржава организацију едукација у оквиру Полицијске академије ФБиХ као и специјалистичких обука са кантоналним МУП-овима.

Вишегодишњи напори и сарадња Агенције за статистику БиХ и АРП БиХ МЉПИ су резултирали израдом првог **Индекса родне равноправности за БиХ**, важног алата признатог од стране ЕУ, за праћење стања равноправности полова. Индекс је израђен по методологији Европског института за равноправност полова *EIGE* из Вилниуса и, за сада, обухвата два пуна домена – „знање“ и „моћ“, а у додатна два домена - „рад“ и „здравље“ - израчунати су поједини поддомени. Индексом је идентификовано почетно, односно *„нулто“*, стање равноправности полова, а које ће омогућити праћење напретка у наредном периоду, као и упоређивање са земљама региона и ЕУ.

Родно осјетљива статистика у ФБиХ и РС се прикупља, обрађује и публикује у редовним годишњим општим и посебним публикацијама и двогодишњем билтену „**Жене и мушкарци у Федерацији БиХ**“, и **„Жене и мушкарци у Републици Српској“ (**који се објављујена српском и енглеском језику), а уведено је и периодично прикупљање, обрада и публиковање података за праћење индикатора одрживог развоја УН.

АРП БиХ МЉПИ је провела **Анализу о прикупљању и евидентирању података разврстаних по полу у институцијама БиХ** и издала **препоруке** које су укључивале сет општих, као и сет препорука прилагођених свакој појединачној институцији у складу са њиховим надлежностима. У складу с препорукама из Анализе, АРП БиХ је кроз обуке унапређивала капацитет лица која се баве прикупљањем и анализом података, као и у области приближавања ЕУ стандардима равноправности полова, што је, између осталог, подржано и кроз спровођење ИПА пројеката „ЕУ за равноправност полова“ и “ЕУ за људска права и сузбијање дискриминације у БиХ”,

Израђена је **Анализа о прикупљању и евидентирању података разврстаних по полу у институцијама ФБиХ. Федерални завод за статистику** редовно унапређује и проширује број статистичких података који су разврстани по полу.

**Усаглашавање законских и других аката РС је постало прихваћена пракса од стране обрађивача аката**, те многи акти већ у великој мјери садрже стандарде за равноправност полова. Поред тога, настављена је и подршка изради **локалних акционих планова** за равноправност полова, настављене су кампање подизања свијести које се односе на нулту толеранцију за насиље, промоцију учешћа жена у доношењу одлука, промоцију жена на селу и дјевојчица у ИКТ.

ГЦ ФБиХ иницирао је и подржао усвајање **гендер акционих планова у шест кантона и око 30% јединица локалне самоуправе у ФБиХ**.

Влада РС, на иницијативу ГЦ РС, формирала **Координациони одбор Републике Српске за праћење спровођења ГАП БиХ за период 2018. - 2022. године**, чији су чланови и чланице именовани представници свих министарстава РС. На приједлог ГЦ РС, Координациони одбор је утврђивао, а Влада РС усвајала **годишње оперативне планове за равноправност полова у РС** у оквиру спровођења ГАП БиХ 2018. – 2022. година (у даљем тексту: ГАП РС), као и **годишње извјештаје о спровођењу ГАП РС**.

СМ БиХ је у јулу 2022. године усвојило **Акциони план за унапређење људских права и основних слобода ЛГБТИ лица у Босни и Херцеговини за период 2021. - 2023. године** (у даљем тексту: АП ЛГБТИ). АП ЛГБТИ је плод рада Радне групе сачињене од представника/ца релевантних органа са нивоа БиХ и ентитета, као и невладиног сектора и академске заједнице, а чијим је радом координисала АРП БиХ МЉПИ, уз техничку подршку СЕ. План предвиђа мјере и идентификује извршиоце за реализацију сљедећа три стратешка циља: једнаке могућности и забрана дискриминације, једнака права у свим областима живота и друштво поштовања разноврсности.

АРП БиХ МЉПИ је, у складу са својом улогом лидера у регионалној сарадњи у области равноправности полова, организовала више састанака **Регионалног координационог одбора гендер институционалних механизама држава Западног Балкана** у циљу заједничког стратешког планирања и ревизије **Регионалног акционог плана**, као и провођења заједничких активности и рада на промоцији и повећању видљивости. У том контексту, израђена је **Регионална почетна студија *(„baseline study“*)**, уз подршку *UN Women*, која садржи преглед гендер институционалних механизама, легислативе политика и стратегија у шест земаља региона од почетака рада на увођењу питања равноправости полова до данас. Одбор је израдио **заједничке препоруке** о превенцији и заштити од сексуалног узнемиравања, а које су дјелом уврштене у документ за лобирање **Акционе коалиције против насиља по основу пола у оквиру покрета Генерација за равноправност.**

У оквиру међународне кампање **Генерација за равноправност (*Generation Equality*) 2021. – 2026. година,** којом у сарадњи са *UN Women/UNFPA* координише **АРП БиХ МЉПИ,** успостављене су **четири Акционе коалиције** у којима активно учествују представници/це **АРП БиХ МЉПИ, ГЦ РС и ГЦ ФБиХ, и то: „Физичка аутономија, сексуално и репродуктивно здравље“, „Економска правда и права“, „Насиље по основу пола“** и **„Род и климатске промјене“** а формиран је и **Савјетодавни одбор младих**.

## СТРАТЕШКИ ЦИЉ: Израда, спровођење и праћење програма мјера за унапређење равноправности полова у институцијама власти, по приоритетним областима

### Спречавање и сузбијање насиља по основу пола, укључујући насиље у породици као и трговину људима

#### I.1.1 Oцјена стања

Насиље по основу пола у БиХ и даље представља изазов. На основу података Агенције за статистику БиХ (у даљем тексту: БХАС), у 2020. години пријављено је 5011 позива на СОС линије у вези са насиљем у породици. Према истраживању Организација за безбједност и сарадњу у Европи (у даљем тексту: OEБС), Мисије у БиХ из 2019. године, готово половина жена у БиХ (48%) доживјела је неки облик насиља, укључујући и насиље од стране интимног партнера, непартнера, ухођење или сексуално узнемиравање, од своје петнаесте године. Прецизније речено, скоро четири од десет жена (38%) изјавило је да су искусиле психичко, физичко или сексуално насиље од петнаесте године од стране партнера или непартнера (у ФБиХ: 36% жена, у РС: 39% жена). Питање насиља над женама, посебно сексуалног насиља и сексуалног узнемиравања, сваки дан је видљиво кроз различите медије, а са порастом утицаја друштвених мрежа створени су јавни, али и анонимни простори за дијељење искустава насиља (нпр. Фејсбук страница „**Нисам тражила**“).

Босна и Херцеговина је земља поријекла, транзита и одредишта за трговину људима у сврху присилног просјачења, сексуалне експлоатације, радне експлоатације и присилних бракова. Број потенцијалних жртава трговине људима откривених 2018. године био је 36. Више од половине откривених потенцијалних жртава су дјеца, а готово двије трећине откривених потенцијалних жртава су жене. У 2018. години било је 48 осуђених починилаца и 36 жртава, а 2017. године било је 17 осуђених починилаца и 83 жртве.

У складу с препорукама УН *CEDAW* Комитета, СМ БиХ је током 2020. године усвојио Ревидирану Државну стратегију за процесуирање предмета ратних злочина.[[2]](#footnote-2) Првим стратешким циљем Стратегије предвиђено је „процесуирати најсложеније и најприоритетније предмете ратних злочина пред Судом БиХ и Тужилаштвом БиХ, а остале предмете пред правосудним органима ентитета и БД БиХ све до краја 2023. године.” Жртве сексуалног насиља у сукобу и даље се суочавају с изазовима у погледу приступа репарацији, а одлуке о додјели новчане накнаде жртвама у кривичним поступцима су углавном непроводиве. Само мали број, од око 1000 преживјелих жртава ратног сексуалног насиља, добија неки облик одштете.[[3]](#footnote-3) Жртве наглашавају потребу за даљом психолошком, здравственом и правном подршком, док су мушкарци, који су жртве силовања током рата, упштено без заштите и изложени стигматизацији услијед патријархалних норми.[[4]](#footnote-4)

#### I.1.2 Активности и постигнућа

У БиХ постоји **континуитет рада на превенцији** и борби против насиља у породици и насиља над женама. У извјештајном периоду **уложени су значајни напори на усаглашавању правног оквира и развоју мреже актера заштите и превенције.** У том процесу значајну улогу имају институционални механизми за равноправност полова, невладин сектор, као и међународни партнери, попут *USAID*-а, СИДЕ и *UN Women*.

На проблем повећаног насиља у породици за вријеме пандемије *COVID-19*, гендер институционални механизми су промптно одговорили. Након избијања пандемије, АРП БиХ МЉПИ, ГЦ ФБиХ и ГЦ РС, функционишући и сами у отежаним условима, уложили су, поред својих редовних активности, и додатне напоре како би обезбиједили ургентну помоћ жртвама насиља, и како би мјере надлежних органа за ублажавање посљедица пандемије биле родно осјетљивије. Активности су укључивале јавна саопштења, препоруке извршним властима и кризним штабовима, посебне анализе и иницијативе, као и преусмјеравање грантова и постојећих пројектних активности у правцу директне помоћи сигурним кућама.

Као одговор на повећање насиља по основу пола[[5]](#footnote-5) и отежаног рада сигурних кућа за вријеме пандемије, **АРП БиХ МЉПИ** је:

* у августу 2020. године обезбједила грант средства у износу од **160.000,00 КМ невладиним организацијама које имају сигурне куће,**
* у новембру 2020. године додијелила **100.000,00 КМ буџетских средстава за трошкове „хладног погона“ за свих осам сигурних кућа у БиХ,** што је успостављено као редовна годишња буџетска линија МЉПИ БиХ и у 2021. и 2022. години.

СМ БиХ је у августу 2019. године донио одлуку о формирању **Одбора за праћење и извјештавање по Истанбулској конвенцији и фемициду у БиХ**. Одбор чине представници/це седам инсититуција на нивоу БиХ, представници/це Владе ФБиХ, Владе Брчко Дистрикта БиХ и Мреже невладиних организација „Сигурна мрежа“, а чијим радом координише АРП БиХ МЉПИ. Једна од активности одбора је и реализација прве **Анализе података о убиствима жена у БиХ (фемицид) и *Femicide Watch* у БиХ**.

*ВСТС БиХ је унаприједио систем прикупљања података и усвојио Одлуку о измјени система за праћење предмета у судовима и тужилаштвима (CMS/TCMS) на начин да се евидентирају пол жртве и починиоца те њихов однос, чиме су се стекли услови за адекватније праћење и извјештавање правосуђа у БиХ о процесуирању предмета насиља над женама, како то налаже Истанбулска конвенција.*

Кроз провођење пројекта „**Јачање капацитета институција за рјешавање насиља по основу пола у БиХ“,** финансираног од *USAID*-а реализовано је, између осталог **седам секторских анализа усклађености правног и институционалног оквира БиХ са стандардима Истанбулске конвенције**, ојачан рад центара за социјални рад у ФБиХ, те успостављена три **Кризна центра за жртве силовања у БиХ,** у Тузли, Мостару и Сарајеву, укључујући и опремање и обуку за лица која ће да раде у тим центрима.

АРП БиХ МЉПИ и ГЦ ФБиХ су потписали са **компанијом „*Mozzart*“** 2021. и 2022. године **Протоколе о сарадњи** чиме су се усагласиле да насиље над женама представља пријетњу свакој жени и шири безбједносни проблем, те стога спречавање и борбу против насиља над женама виде као један од својих приоритета. Фокус проведених активности у 2021. и 2022. години је био на финансијској и материјалној помоћи сигурним кућама у БиХ, али и промотивним активностима које су укључивале бројне познате личности из спорта.

У извјештајном периоду је забиљежен пораст броја учесника и догађаја који се организују поводом међународне кампање **“16 дана активизма против насиља над женама и насиља у породици”.** Преко 400 различитих догађаја широм БиХ у 2022. години представља највећи одзив до сада када је у питању ова кампања. Догађаји, које организују гендер институционални механизми, невладине организације и међународни партнери, укључивали су конференције, трибине, културно-умјетничке садржаје, уличне кампање, плакате, видео и радио спотове, онлајн догађаје, гостовања у медијима итд.

Подаци о насиљу по основу пола, укључујући и насиље у породици, прикупљају се на нивоу ентитета, по методологијама које нису међусобно усклађене. Због тога је *CEDAW* Комитет, у Закључним запажањима и препорукама на Шести периодични извјештај БиХ, препоручио успостављање јединственог система прикупљања података о свим облицима насиља по основу пола, рашчлањених по старости, етничкој припадности, инвалидности, врсти насиља и односу починиоца и жртве. АРП БиХ МЉПИ је у извјештајном периоду наставила напоре у смјеру хармонизовања начина прикупљања и извјештавања у БиХ.

У извјештајном периоду проведена је **Стратегија супротстављања трговини људима у БиХ** **2020. – 2023. године**, којом је, између осталог, одређена обавеза усклађивања одредби кривичног законодавства са препорукама Савјета Европе и Европске уније. МЉПИ БиХ је током 2020. године у буџету обезбиједило грант средства у износу од 60.000,00 КМ за жртве трговине људима, држављане/ke БиХ[[6]](#footnote-6). Корисници средстава прихватили су да ће расположива грант средства користити за директну помоћ и заштиту жртава трговине људима, грађана БиХ, те за одрживост сигурних кућа.

На основу приједлога ВСТС БиХ, ентитетски центри за едукацију судија и тужилаца (у даљем тексту: ЦЕСТ) су у своје годишње програме едукације укључили обуке са циљем унапређења равноправности полова у правосуђу БиХ, те положаја рањивих група, укључујући жене жртве насиља, у контакту са правосуђем. Један од примјера је семинар **„Припадници рањивих група као свједоци у поступку“** посвећен основним вјештинама комуникације и њиховој примјени у истражном и судском поступку, основним техникама комуникације у раду тужилаца и судија, те вјештинама комуникације у ситуацијама интензивних осјећаја и начинима испитивања свједока – припадника рањивих група (дјеца, лица снижене интелектуалне ефикасности, лица умањених физичких могућности, лица из *LGBTQIA+* популације, жртве насиља).

**Стратегијом развоја ФБиХ (2021. – 2027. година)** је дефинисана мјера „Промовисати толеранцију, ненасиље и равноправност полова у породици и друштву“ којом се стратешки приступа превенцији и поступању у случајевима насиља у породици. Влада ФБиХ је усвојила **Акциони план за провођење Стратегије за превенцију и борбу против насиља у породици 2018. – 2020. године, те годишње извјештаје о спровођењу**. ГЦ ФБиХ је координисао процесом израде **Стратегије за превенцију и борбу против насиља у породици 2021. – 2027. година,** чиме је обезбјеђен континуитет стратешког и развојног дјеловања у овој области. ГЦ ФБиХ је кроз различите пројекте подржавао спровођење Стратегије. Поменутим пројектом „Јачање капацитета институција за рјешавање насиља по основу пола у БиХ“, финансираног из средстава *USAID*-а, подржана су кантонална координациона тијела и пет општинских мултисекторских тимова с циљем спровођења домаћих и међународних стандарда у области насиља у породици.

*У Федерацији БиХ је усвојен* ***Закон о допунама Закона о заштити од насиља у породици ФБиХ*** *чиме је уведен институт лица од повјерења. ФМП је у 2022. години припремило измјене и допуне КЗ ФБиХ, који су у Нацрту усвојила оба дома Парламента ФБиХ. Усвојена је Одредба о оснивању Координационог тима за борбу против трговине људима ФБиХ.*

ГЦ ФБиХ је подржао и активности Федералног МУП-а који је уз подршку *UN Women* организовао састанке са представницима кантоналних МУП-ова који раде на спречавању кривичних дјела насиља у породици, ради анализирања прописа и унапређења активности на спречавању насиља у породици. Израђени су документи са приједлозима за побољшање унутрашњих организација кантоналних МУП-ова као и **Приручника за провођење обуке полицијских службеника за поступање у случајевима насиља у породици и насиља над женама** који се састоји од два модула: Модул 1. Поступање полицијских службеника по пријавама насиља у породици и провођење заштитних мјера, и Модул 2. Гоњење починилаца кривичног дјела насиља у породици и других облика насиља над женама.

Федерално министарство рада и социјалне политике (у даљем тексту: ФМРСП) обезбјеђује, путем јавног позива кроз **Текући трансфер непрофитним организацијама – Спровођење Закона о заштити од насиља у породици, сигурним кућама које дјелују у оквиру пет невладиних организација**[[7]](#footnote-7), 250.000,00 КМ за суфинансирање трошкова смјештаја жртава насиља у породици. ФМРСП подржава сигурне куће и путем **трансфера по основу игара на срећу** – за финансирање програма и пројеката који се односе на „смјештај и уточиште жртвама мучења и насиља (сигурне куће)“. У појединим кантонима и локалним заједницама, социјално угроженим лицима, укључујући и жртве насиља у породици, додјељују се социјални станови на привремено кориштење.

Пројектом „Јачање институционалних механизама за превенцију, поступање и заштиту у случајевима насиља у породици“, финансираног из средстава *UN Women*, пружана је стручна подршка у процесу јачања општинских мултисекторских тимова и кантоналних координационих органа за превенцију и заштиту од насиља у породици.

У циљу усклађивања са Истанбулском конвенцијом и Конвенцијом Савјета Европе о заштити дјеце од сексуалног искориштавања и сексуалне злоупотребе (*Ланцароте конвенција*), ФМП је у 2022. години припремило **измјене и допуне Кривичног закона Федерације БиХ**. Оба дома Парламента ФБиХ су усвојили Нацрт закона о измјенама и допунама Кривичног закона ФБиХ.

У извјештајном периоду усвојена је **Одредба о оснивању Координационог тима за борбу против трговине људима ФБиХ[[8]](#footnote-8)** чији је задатак јачање веза и сарадње надлежних органа и невладиних организација које проводе активности на ефикасној идентификацији ризичних ситуација и потенцијалних жртава трговине људима, кривично гоњење починилаца кривичног дијела повезаног са трговином људима, помоћ и заштита жртава и превентивно дјеловање.

Путем **ФИГАП II програма**, ГЦ ФБиХ је подржао различите пројекте, обуке за водитеље **психосоцијалног третмана починиоца насиља по основу пола**, односно насиља у породици, као подршка Федералном министарству здравства (у даљем тексту: ФМЗ). Реализоване су едукације за судије, тужиоце, полицијске службенике и социјалне раднике на тему примјене прописа у области насиља у породици, као и активности с циљем подизања свијести у ромској заједници о насиљу над дјецом и породицом, случајевима просјачења, дјечијег рада, малољетничких бракова и других друштвено неприхватљивих појава. ФИГАП средствима је подржан пројекат којим је ојачано Координацијско тијело Босанско-подрињског кантона за потребе привременог смјештаја жртава насиља у породици.

Провођењем кампања, пројеката, израдом летака и писаног промотивног материјала, те објављивањем видеа, ГЦ ФБиХ проводи активности на информисању и едукацији јавности о потреби поштивања различитости, уважавању лица с инвалидитетом, лица из маргинализованих група жена и мушкараца, припадница/припадника ромске националне мањине, превенцији и борби против насиља у породици и насиља над женама, као и говора мржње. У оквиру реализације АП за спровођење Стратегије за превенцију и борбу против насиља у породици (2018.-2020.) и активности Стратегије за унапређење права и положаја лица с инвалидитетом у ФБиХ (2016. – 2021.) дистрибуисани су промотивни леци с подацима о врстама насиља у породици, начинима пријављивања и субјектима заштите, који су прилагођени слијепим и слабовидним лицима, употребом **Брајевог писма**.

*У Републици Српској је* ***проведен процес усаглашавања Закона о заштити од насиља у породици са Истанбулском конвенцијом****, са главним циљем искључиве примјене Кривичног закона РС, којим је* ***насиље у породици или породичној заједници прописано као кривично дјело****. Усаглашавање је обухватило хитне мјере заштите, сарадњу субјеката заштите у најбољем интересу жртве, обавезу процјене ризика од понављања насиља, те право да жртва насиља у породици изабере лице од повјерења током вођења судског и других поступака.*

ГЦ РС **израдио је Акциони план за примјену Конвенције у РС за период 2019. - 2020. године**. Током реализације плана, 15 јединица локалне самоуправе је подржано у примјени стандарда за спречавање и сузбијање насиља над женама и насиља у породици у складу с Конвенцијом. Потписани су и усвојени **протоколи о сарадњи**, као и пословници о раду локалних координацијских тијела и стручних тимова, проведене **едукације** за поступање, израђен је и публикован **„Приручник: Мултисекторски одговор на насиље над женама и насиље у породици“**. У оквиру реализације **Акционог плана[[9]](#footnote-9), поред подршке јединицама локалне самоуправе***,* реализоване су **Обуке за судије и тужиоце**, које су уведене у редовне годишње програме обуке ЦЕСТ РС. У РС постоје редовне обавезне **обуке модуларног типа за полицијске службенике о поступању у случајевима насиља над женама и насиља у породици**, као и приручници/уџбеници за поступање у пракси. Поред ових обука, **едукације на тему насиља** по основу пола организоване су у сарадњиГЦ РС са „**Мрежом жена МУП РС – РС *WPON*“.** Поред тога, проведене су кампање „**Живот без насиља**“ и „**Бијела врпца - Мушко НЕ насиљу над женама**“, а ГЦ РС је урадио сљедеће **анализе са препорукама**:

* + „Процјена утицаја пандемије *COVID-19* на одговор институција на насиље по основу пола у Републици Српској“;
  + Анализа капацитета образовних институција и формулација препорука за превенцију, откривање и одговор на насиље по основу пола у Републици Српској;
  + Анализа стања у погледу одговора надлежних институција и установа (субјеката заштите) на насиље у породици у општинама Источне Херцеговине, у граду Требиње и општинама Љубиње, Невесиње и Билећа.

Током пандемије, ГЦ РС је из ФИГАП II програма додијелио средства невладиним организацијама које воде сигурне куће у Републици Српској:

* **Удружење грађана „Будућност" Модрича** – размјена искустава и дефинисање корака за израду плана заштите корисница и особља у случају ванредног стања, ради ублажавања посљедица проузрокованих пандемијом.
* **Фондација „Лара" Бијељина** – организована је супервизија за особље сигурне куће и психолошка подршка жртвама насиља.
* **Фондација „Удружене жене" Бања Лука** и **Удружење грађана „Будућност" Модрича** – организоване су групе подршке за кориснице специјализованих услуга.

У Брчко Дистрикту БиХ је у извјештајном периоду у значајној мјери комплетиран регулаторни оквир у области насиља по основу пола усвајањем, 2018. године, **Закона о заштити од насиља у породици Брчко Дистрикта БиХ**, **Правилника о начину провођења хитних и заштитних мјера** које су у надлежности полиције Брчко Дистрикта БиХ и **Протокола о сарадњи и поступању у случају насиља над женама и насиља у породици**, којим се прописује поступање свих субјеката заштите.

### Јавни живот и доношење одлука

#### Оцјена стања

*CEDAW* Комитет је у Закључним напоменама о Шестом периодичном извјештају БиХ изразио забринутост због слабе заступљености жена у парламентима и владама на државном и локалном нивоу, слабог учешћа жена из угрожених група становништва у политичком и јавном животу и мањка обука о политичком лидерству, преговарачким и предизборним вјештинама.

Изборни резултати жена на локалним изборима одржаним 2020. године, када су у питању мјеста начелница/градоначелница, лошији су него 2016. године (2016. године: 6 начелница, 2020. године: 5 начелница), док у проценту жена изабраних у скупштине општина / општинска вијећа биљежимо минимално побољшање од једног процентног поена. (2016. године: 18,34%, 2020. године: 19,64%).

Према резултатима Општих избора 2022. године, биљежимо мало повећање у проценту жена на кандидатским листама које сада износи 42,1%, што је нешто више од законског минимума од 40%. Међутим, успјех жена на изборима још увијек је далеко нижи од њихове заступљености на кандидатским листама. На Општим изборима 2022. године биљежимо пад у проценту изабраних жена у Заступнички дом Парламентарне скупштине БиХ (2018. године: 21,4%, 2022. године: 16,66%).

На ентитетском нивоу биљежимо веома мало повећање заступљености жена, при чему је у Заступнички дом Парламента ФБиХ изабрано **26,53%,** а у Народну скупштину РС **18%** жена. У кантоналним скупштинама дошло је до малог смањења изабраних жена (са 31% на 30%, у просјеку).[[10]](#footnote-10)

*У Савјету министара БиХ, у периоду 2018. – 2022. година, од девет министарстава, на челу два министарства се налазе жене (22%). У новом саставу Савјета министара биљежимо* ***додатно смањење*** *броја жена - само једна министрица.*

*У Влади РС било именовано највише министрица - њих 6 од 16 министарстава (37.5%),* ***али у новој Влади РС имамо упола мање министрица – свега три.***

***Охрабрује*** *чињеница да је након Општих избора 2022. године Босна и Херцеговина добила* ***по први пут чланицу Предсједништва БиХ и предсједавајућу Савјета министара БиХ****. То има потенцијал да допринесе промјени јавне перцепције о могућностима и улози жена-политичарки.*

Када је у питању извршна власт, у документима који уређују састав СМ БиХ, Владе ФБиХ и Владе РС није утврђена квота или друга мјера за мање заступљени пол. До сада ни једна влада није формирана на начин да је именовано најмање 40% министрица, па жене и даље представљају мање заступљени пол у свим владама у БиХ.

Полна структура у судској власти у БиХ одражава донекле слично стање „обрнуте пирамиде моћи“, односно указује на извјесну подзаступљеност жена на вишим позицијама и мјестима доношења одлука, док их је већи број запослен у правосуђу на мјестима судиница при чему жене упадљиво преовладавају у Врховном, окружним и основним судовима. Високи судски и тужилачки савјет (у даљем тексту: ВСТС) као независан и самосталан орган има задатак да обезбиједи независно, непристрасно и професионално правосуђе. ВСТС има 15 чланова, од чега је 6 мушкараца и 9 жена. Функцију предсједника ВСТС обавља мушкарац. У Врховном суду РС је 15 жена и 7 мушкараца, док функцију предсједника Врховног суда Републике Српске обавља жена. Предсједник Тужилаштва ФБиХ је мушкарац, а међу тужиоцима и стручним сарадницима је 57% лица женског пола. Број кантоналних тужилаца и тужитељки је прилично уједначен (99 тужитељки и 92 тужиоца).

Према **индексу родне равноправности**, БиХ у домену “моћ” остварује вриједност индекса од 51,2 – што је за 3,8 поена ниже од просјека ЕУ. У поређењу са земљама Западног Балкана, БиХ остварује вриједност сличну као Сјеверна Македонија (52,6), вишу од Србије (46,5) и Црне Горе (35,1) и нижу од Албаније (60,9). У поддомену “политичка моћ”, БиХ остварује вриједност нижу од других земаља региона – Србија (43), Црна Гора (44,7), Сјеверна Македонија (44,6) и Албанија (71,7). У поддомену “друштвена моћ”, БиХ остварује вриједност вишу од Црне Горе (30,5), Србије (38,5) и Албаније (42,3), али нижу од Сјеверне Македоније (65,2). Иначе, вриједност индекса у домену “моћ” приказује родни јаз који се мјери кроз учешће жена у структурама политичке, економске и друштвене моћи.

#### Активности и постигнућа

У извјештајном периоду, гендер институционални механизми и невладине организације провеле су бројне активности усмјерене ка развоју капацитета жена за учешће у јавном и политичком животу. Активности су укључивале радионице, фокусиране на припрему кандидаткиња, те анализе, истраживања, конференције, семинаре и округле столове, као и промотивне кампање на тему важности равноправности полова у политичком животу. Ове активности се посебно интензивирају у предизборним периодима за опште и локалне изборе.

*АРП БиХ МЉПИ и ГЦ ФБиХ упутили су отворено писмо регистрованим политичким партијама****: „Номинујте и промовишите кандидаткиње – то користи свима****”, с циљем веће заступљености жена-носитељки кандидатских листи.*

*ГЦ РС је реализовао три* ***кампање „Бирај РАВНОПРАВНО!“*** *током изборних циклуса, ради промовисања једнаке заступљености жена и мушкараца у јавном и политичком животу.*

ЦИК БиХ је у јулу 2020. године усвојила **Изјаву о опредјељености за равноправност полова,** која је израђена у сарадњи са АРП БиХ МЉПИ, којом ЦИК БиХ исказује своју одлучност да ће активностима и иницијативама у оквиру својих надлежности поштовати релевантне међународне конвенције и одредбе ЗоРП-а, заговарати питања равноправности полова и тежити ка остваривању напретка на пољу равноправности полова у свим областима јавног и политичког живота.

Након Општих избора 2018. године, а у складу са чланом 20. ЗоРП БиХ, АРП БиХ МЉПИ је упутила политичким странкама, Колегију ПД ПС БиХ и Комисији за припрему избора СМ БиХ, **Препоруку за равноправну заступљеност оба пола у СМ БиХ,** а клубовима народа у Дому народа ПС БИХ и клубовима посланика у ПД ПС БиХ, **Препоруку** да при предлагању чланова комисија оба дома воде рачуна о равноправној заступљености полова у складу са чланом 20. ЗоРП БиХ. Нажалост, препорука није допринијела да се родна структура комисија приближи законском минимуму.

Прије термина за предају изборних листи за учествовање на Локалним изборима 2020. године, АРП БиХ МЉПИ је упутила отворено писмо регистрованим политичким странкама: **„Номинујте и промовишите кандидаткиње – то користи свима”** с циљем веће заступљености жена-носитељки кандидатских листа. Поводом почетка предизборне кампање, АРП БиХ МЉПИ је свим политичким субјектима и јавности упутила и **Јавно саопштење о поштовању принципа равноправности полова и уздржавање од стереотипа и сексизма у садржају јавних наступа и материјала током предизборне кампање**.

АРП БиХ МЉПИ је, у партнерству са ОЕБС-ом уочи Општих избора 2022. године на адресе свих 145 политичких партија овјерених за Опште изборе 2022. године послала **Изјаву политичких странака о опредијељености за остваривање равноправности полова**. Странке су позване да искажу недвосмислену опредијељеност у смјеру поштивања и јачања равноправности полова у раду политичких странака, али и друштва у цјелини, посебно у контексту предстојећих Општих избора у БиХ.

**АРП БиХ МЉПИ, ГЦ РС и ГЦ ФБиХ** су учествовали у **истраживању на тему политичког учешћа жена,** које је, уз подршку *СИДЕ* и у партнерству са ЦИК БиХ и ПС БиХ, спроводио *UNDP/UN Women*. Између осталог, истраживање је идентификовало препреке политичком учешћу жена у Босни и Херцеговини и изнијело начине за јачање женског лидерства и подстицање веће и боље заступљености жена у политици. Израђена је **Полазна студија о препрекама у политичком учешћу жена у БиХ,** те значајан број материјала за развој капацитета жена у политици, укључујући и приручник **„Стратешки приступ успјеху кандидаткиња у изборним кампањама“.**

Усвојен је **Етички кодекс** **заступника у Представничком дому Парламента Федерације Босне и Херцеговине**[[11]](#footnote-11)**,** којим језабрањена дискриминација у свим појавним облицима, укључујући директну и индиректну дискриминацију, узнемиравање по било којем основу, сексуално узнемиравање, мобинг, сегрегација, издавање налога за дискриминацију или подстицање на дискриминацију и виктимизацију.

ГЦ ФБиХ је у изборној 2018. години упутио ЦИК-у и политичким странкама регистрованим на територији ФБиХ **обавјештење о Закључним разматрањима УН Комитета за права лица са инвалидитетом о иницијалном извјештају БиХ** о спровођењу Конвенције о правима лица са инвалидитетом и мјерама предвиђеним поменутом Стратегијом. Поред тога, ГЦ ФБиХ је радио са изабраним женама у скупштинама на свим нивоима власти, с фокусом на подршку за доношење кантоналних и ЛГАП.

У Републици Српској, правни стандарди о равноправној заступљености мушкараца и жена на мјестима доношења одлука и управљања су уврштени у прописе који регулишу **образовање и васпитање, спорт, трговину и предузетништво**.

ГЦ РС је поводом сваког изборног циклуса (Општи избори 2018. и 2022. године, Локални избори 2020. године), радио **анализе изборног процеса и резултата избора са аспекта равноправности полова, мониторинг медија и анализе медијских садржаја о видљивости кандидаткиња током изборне кампање**.

Усвојен је **Извјештај о напретку у примјени нормативно-правних стандарда за равноправност полова у области политичког и јавног живота у Републици Српској за период 2019. - 2020. година**[[12]](#footnote-12), који садржи преглед стандарда, мјера и препорука за дјеловање, проведене активности, преглед статистичких и административних података о стању учешћа жена и мушкараца у политичком и јавном животу и анализу стања, са препорукама за даље дјеловање.

Упркос уложеним напорима гендер институционалних механизама у провођењу мјера Гендер акционог плана, још увијек не можемо бити задовољни напретком када је у питању учешће жена у политичком животу.

### Рад, запошљавање и приступ економским ресурсима

#### Оцјена стања

У БиХ постоје значајне разлике у активности и запослењу између жена и мушкараца, при чему, према подацима БХАС објављеним 2022. године, стопа запослености за жене од 20. до 64. године износи 40%, а за мушкарце истих година 65%, те је тиме родни јаз у запослености износио 25%. Стопа запослености жена износи 29,9%, за разлику од мушкараца код којих износи 50,9%. Стопа незапослености је, такође, виша за жене и износи 18,5% у односу на 14,1% за мушкарце. У 2020. години, мање од половине жена (42%) које имају дјецу млађу од 6 година је било запослено пуно радно вријеме, иако је забиљежен благи пораст удјела запослених жена које имају малу дјецу.[[13]](#footnote-13) У 2020. години, забиљежено је

*Налази истраживања које је провела АРП БиХ МЉПИ су показали да у чак* ***93,8% веза све или већину рутинских кућних послова обављају искључиво жене****, а у већини веза (****80,8%)*** *жена је та која ради све или већину послова у вези са бригом о дјеци.*

*Такође, истраживање је показало да су* ***31,8%*** *− тј. готово једној трећини испитаница барем једном у животу, приликом запошљавања, постављана питања о плановима заснивања породице, о броју и старости дјеце и сл., односно, питања која су у вези са основама по којима је дискриминација забрањена према законима о раду у БиХ, Закону о равноправности полова у БиХ итд.*

3 288 незапослених припадника националних мањина (1 799 Ромкиња, те 1 909 Рома).

Иако је радно законодавство у високој мјери усклађено са домаћим и међународним стандардима за равноправност полова, у БиХ и даље постоје изражене родне неједнакости у области запошљавања, рада и приступа свим облицима ресурса. БиХ има најмањи ниво учешћа жена на тржишту рада у Југоисточној Европи. Присутна је родно условљена сегрегација и стереотипи о „женским и мушким пословима“, као и хоризонтална (разлике у платама), те вертикална сегрегација (подјела позиција између мушкараца и жена). На ово утичу чиниоци као што су транзиција, смањење броја радних мјеста усљед приватизације, одумирање одређених индустријских грана и занимања узрокованих технолошким напретком и глобализацијом или посљедицама рата.

Поред тога, жене се суочавају са феноменом „стакленог плафона“ и имају потешкоће да приступе вишим положајима одлучивања. Неједнакост је посебно изражена у управљачким структурама. Жене су заступљене у управљачким структурама јавних компанија у БиХ са 17,5% (20% у ФБиХ, 15% у РС). Када се ради о генералним директорима/цама јавних компанија у БиХ, свега њих 5,55% су жене.[[14]](#footnote-14) На основу полне структуре управних одбора десет највише рангираних компанија на берзи у БиХ, управљачку структуру је чинило 17% жена и 83% мушкараца, а само је једна компанија за предсједницу имала жену.

Када је у питању полна структура у управи у Институцијама БиХ, биљежимо минималан пораст учешћа жена у поређењу са стањем на крају претходног извјештајног периода (2017. године: 53%, 2022. године: 54% жена), међутим, још увијек је изражен дисбаланс када се посматра полна структура руководећих позиција, а као примјер је мјесто секретара, гдје биљежимо негативан тренд заступљености жена (2017. године: 45%, 2021. године: 31,3%). Све ово потврђује раније налазе АРП БиХ МЉПИ о томе да се жене суочавају са ефектом “стакленог крова” на тржишту рада.[[15]](#footnote-15)

Према подацима из индекса родне равноправности за БиХ, наша земља је у домену „рад“, поддомен „учешће“, остварила 62,8 поена, што је много мање од индексне вриједности за ЕУ која износи 81,3 поена. Када се упореди са другим земљама Западног Балкана у овом поддомену, БиХ има мање поена од Сјеверне Македоније (68,2), Црне Горе (75,2), Србије (77) и Албаније (78,3). Домен „рад“, мјери приступ жена и мушкараца тржишту рада и да ли једнако раде на квалитетним облицима послова и радних услова.

У извјештајном периоду биљежимо пораст броја корисница, у односу на кориснике, програма запошљавања приправника са евиденција служби за запошљавање. Истовремено, биљежимо пораст жена (42%) са дјецом млађом од 6 година које су запослене пуно радно вријеме (42%). С друге стране, у сектору информација и комуникација запослено је два пута више мушкараца у односу на жене. У најбројнијој старосној групи у овом сектору, од 25 до 49, је уједно и највећа разлика у полу запослених.

Одбор за *CEDAW* је препоручио интензивирање напора БиХ на ратификацији Конвенције Међународне организације радника и радница у домаћинству из 2011. године.[[16]](#footnote-16) Поред тога, *CEDAW* Комитет препоручује да се уклоне препреке и омогући да жене имају једнак приступ земљишту и другој имовини, како би имале приступ финансијским зајмовима, те да се усвоје мјере којима ће се омогућити учешће жена у индустријама туризма, прехране и обновљивих извора енергије, као и у одлучивању у развоју и спровођењу економских развојних стратегија и политика.

Упркос постојању закона и прописа против дискриминације по основу пола, жене на послу или приликом запошљавања су често суочене са недосљедностима и неправилностима које отежавају спровођење ових закона, као што је право на породиљско одсуство, мања плата за рад једнаке вриједности и немогућност напредовања. Из тих разлога су АРП БиХ МЉПИ, ГЦ РС и ГЦ ФБиХ у више наврата проводили испитивање повреда ЗоРП-а, упућивали јавне препоруке и дјеловали системски кроз учешће у изради регулативе којом се жели превазићи такво стање. Поред тога, забиљежено је да жене дуже чекају на први посао, и учестала је немогућност проналаска посла у зрелијој животној доби због промјене потреба тржишта рада.[[17]](#footnote-17) Присутан је и проблем узнемиравања по основу пола и сексуалног узнемиравања. На радном мјесту жене од колега и шефова доживљавају бројне облике сексуалног узнемиравања.[[18]](#footnote-18) Према извјештају о дискриминацији по основу пола у области рада у БиХ, већина судских поступака у овој области води се у складу са ентитетским законима о раду, што указује на недовољно разумијевање и провођење Закона о забрани дискриминације БиХ и ЗоРП БиХ и на диспаритете са законима о раду. Осим тога, жртве су обесхрабрене да пријаве дискриминацију по основу пола на радном мјесту, имајући у виду дуге процесе. Извјештај, такође, наводи да готово непостојећа судска пракса представља додатни изазов у процесуирању случајева дискриминације.[[19]](#footnote-19)

Резултати новијих истраживања у БиХ[[20]](#footnote-20) указују на то да је свијест о дискриминацији по основу пола у запошљавању и радним односима још увијек веома ниска, како међу запосленим, тако и послодавцима.

За жене у руралним срединама проблем остаје велики дисбаланс у власништву над непокретном имовином. Такође је евидентан проблем непостојања социјалног предузетништва као адекватне замјене за задруге, који би окупљао већи број дјелатности као једну регистровану цјелину и тако омогућио женама да развију своје способности, увећају приходе, те побољшају развој руралног подручја.

#### Активности и постигнућа

Као одговор на описано стање неравноправности полова у области рада и запошљавања, у оквиру спровођења ГАП-a БиХ, реализоване су бројне активности, у распону од системских мјера до директних подстицаја.

Имајући у виду учестале повреде принципа равноправности полова у процесу рада и запошљавања, **АРП БиХ МЉПИ** је у октобру 2019. године израдила и објавила **Препоруку послодавцима и надлежним органима у вези са равноправношћу полова у раду и запошљавању**, којом скреће пажњу послодавцима у приватном и јавном сектору, као и надлежним органима управе, и босанскохерцеговачкој јавности, да стављање у неповољнији положај радница на основу њиховог пола и специфичности пола, као што су трудноћа и мајчинство, представља израз директне дискриминације на основу пола, која је законски забрањена и кажњива.

*Из ФИГАП II програма су финансијски подржавани бројни пројекти економског јачања жена, с посебним акцентом на вулнерабилне групе, као што су жене на селу или жртве насиља.*

*Реализацијом ових пројеката* ***отворена су радна мјеста, повећана информисаност жена о могућностима коришћења подстицајних средстава и већа укљученост жена из руралних средина*** *у разне видове предузетништва, а жртве насиља су оспособљене за економску самосталност и излазак из круга насиља.*

СМ БИХ је у октобру 2019. године, на приједлог АРП БиХ МЉПИ, усвојио **Информацију о механизмима за ефикасну превенцију и заштиту од узнемиравања по основу пола и сексуалног узнемиравања на радном мјесту у институцијама** **БиХ** са **Водичем за предузимање ефикасних мјера за спречавање узнемиравања по основу пола и сексуалног узнемиравања на радном мјесту у институцијама БиХ.** До краја извјештајног периода, преко 70 институција је усвојило одлуку о политици нулте толеранције према дјелима сексуалног узнемиравања и узнемиравања по основу пола, и именовало савјетнике/це за превенцију узнемиравања по основу пола и сексуалног узнемиравања на радном мјесту. За именоване савјетнике/це је АРП БиХ МЉПИ у сарадњи са АДС БиХ организовала основне и напредне едукације.

Реализацијом пројекта „**Подршка ЕУ локалним партнерствима за запошљавање**“, који спроводе Министарство цивилних послова БиХ (у даљем тексту: МЦП БиХ) и Међународна организација рада (у даљем тексту: МОР), развијени су капацитети за развој предузетништва за преко 160 незапослених лица, од којих је било 70% жена и подржано оснивање 16 малих предузећа, од којих је 43% у власништву жена. Поред тога, МЦП БиХ је заједно са надлежним институцијама ентитета и техничком подршком МОР приступило изради Плана спровођења за реализацију политике **„Гаранције за младе у Босни и Херцеговини**“, програма активације који државе чланице ЕУ користе од 2013. године како би младима обезбиједиле несметан прелаз из образовања на посао, подржале њихову интеграцију на тржиште рада и обезбиједиле да ниједно младо лице не буде изостављено.

**АРП БиХ МЉПИ** је у извјештајном периоду из средстава ФИГАП II, у укупном износу од од 110.000 КМ, подржала пројекте за економско оснаживање жена у контектсту пандемије *COVID-19*, укључујући подршку економском оснаживању Ромкиња и правну помоћ мигранткињама, како слиједи:

* **„Економско оснаживање жена из руралних средина кроз стварање туристичког производа на путу до *UNESCO* листе нематеријалне баштине“** („Женски интерактивни рурални центар“ Источно Сарајево) у оквиру којег су, у четири локалне заједнице Источног Сарајева, ојачани капацитети за представљање могућности традиционалних орнамената, у техникама погодним за стварање туристичког прозивода;
* **„Будућност припада (же)нама“** (Удружење „Мелиор“ Мостар) којим су унапријеђене вјештине жена за писања пројеката, презентације и промоције производа;
* **„Економско оснаживање жена - предуслов за остварење равноправности полова“,** Удружења “Међународни центар за промоцију људских права” Требиње, у оквиру којег је израђена анализа позитивних прописа, одржане едукативне радионице и проведено истраживање о економском оснаживању жена, са узорком од 300 испитаница;
* **„Психо-социјална и економска подршка Ромкињама за вријеме пандемије *COVID-19* “** Удружења „Боља будућност“ Тузла, који је укључивао изградњу капацитета и додјелу подстицаја захваљујући којима је седам Ромкиња са подручја града Тузла започело мале бизнисе;
* **„МЕНТИ – Менторство и едукација за нове тржишне иноваторке”** Центра за едукацију и истраживање „Нахла“, којим је 16 микро и малих предузентница оснажено за покретање и вођење успјешног бизниса, а њихово умрежавање довело до снажне међусобне подршке која се продужила и након завршеног пројекта;
* **“Дигитализација и обједињавање самосталних предузетница кроз заједничку платформу ради лакшег пласмана производа и услуга на тржиште”** Омладинске организације  „Космополит“ Пале, која је укључивала едукације за 20 предузетница за правилно коришћење *онлајн* платформи за промоцију и пласман производа (*веб* сајт, *Фејсбук*, *Инстаграм*, *Линкедин*, *онлајн* продавнице);
* **„Стварање услова за рад, запошљавање и коришћење ресурса“,** Удружења „*Attivo*“ Купрес, у оквиру којега је покренут “*Attivo web shop*” који служи као сервис произвођача, за промоцију прозивода и омогућује директну продају купцима;
* **„Олакшати приступ информацијама и правди за жене мигранткиње у БиХ“** Центра женских права Зеница у оквиру којег је израђен кратки водич основних права миграната и преглед надлежних институција и организација које пружају подршку и помоћ надлежним органима у збрињавању миграната. Водич је преведен на **урду, пасхту, арапски и персијски језик,** штампан у форми двостраничних летака и подијељен у мигрантским центрима.

**Стратешки план руралног развоја БиХ** који даје основе за реализовање политике руралног развоја БиХ и утврђује програме, мјере и друге активности за постизање ових циљева, усвојен је 2018. године. План је усклађен са ЗоРП БиХ, препознаје да се питања равноправности полова преплићу с питањима из домена аграрне и руралне политике, те предвиђа мјере за подршку равноправности полова

У складу са обавезом увођења принципа равноправности полова у економске политике и стратегије развоја, у развојним пројектима је препознат овај аспект, а поједини програми додјељују додатне бодове за пројектне приједлоге који се баве рањивим и вишеструко дискриминисаним категоријама. **Ентитетски заводи за запошљавање** у својим финансијским плановима обезбјеђују средства за реализацију мјера и програма активне политике запошљавања, којим је обухваћен знатан број жена, нарочито младих жена без радног искуства, као и оних које се теже запошљавају због нижег степена квалификација. Овим мјерама су обухваћене и жене жртве насиља, као и повратнице.

*Кроз* ***трансфере из Буџета Федерације БиХ ка Федералном заводу за запошљавање и кантоналним службама****, који су проводили мјере које су биле усмјерене на обуку, стручно запошљавање и усавршавање, доквалификацију и преквалификацију, припрему незапослених за тржиште рада и стварање једнаких могућности за све у приступу тржишту рада, укључен је велики број дугорочно незапослених жена, различитих животних доби и образовне структуре у циљу њихове интеграције на тржиште рада, као и покретања властитог бизниса, те младе жене без радног искуства.*

Доношењем **Закона о раду ФБиХ** остварени су значајни помаци у погледу кориштења порођајног, односно родитељског одсуства, те комплетиран правни оквир којим је ово право омогућено и мушкарцима. Због подијељене надлежности између ФБиХ и кантона, не постоји пропис који би на јединствен начин третирао права мајки породиља, тако да је исплата накнада за мајке породиље веома неуједначена. Доношењем **Закона о материјалној подршци породицама с дјецом**[[21]](#footnote-21) створена је потенцијална могућност рјешења овог питања.

ГЦ ФБиХ је, у извјештајном периоду, остварио сарадњу са Удружењем пословних жена БиХ (у даљем тексту: УПЖ БиХ) и Привредном комором ФБиХ (у даљем тексту: ПК/ГЦ ФБиХ) кроз одобравање ФИГАП II средстава за четири пројектна приједлога, у укупном износу од 114.025,00 КМ. Пројекти су пружили подршку женама предузетницама, на сљедећи начин:

* **“Оснажене жене за снажне заједнице”** (УПЖ БиХ) у оквиру којег је, између осталог, основано шест локалних Клубова за подршку женама предузетницама, потписане Декларације са општинским начелницима, Споразуми са УПЖ БиХ, сачињени заједнички програми рада, двије обуке за јачање вјештина предсједница Клубова, анализа утицаја Закона о гарантним фондовима на развој предузетништва жена, сачињена анализа потреба са препорукама за хитно дјеловање локалне заједнице у правцу подршке предузетништву жена, едуковани ученици/е основних и средњих школа у шест локалних заједница о основним предузетничким вјештинама, одржане двије Конференције.
* Пројектом “**Клубови за подршку подузетништву жена у Федерацији БиХ**” (УПЖ БиХ) су основани Клубови за подршку женама предузетницама у још четири локалне заједнице, потписане Декларације са општинским начелницима, Споразуми са УПЖ БиХ, сачињени заједнички програми рада, настављена обука за ученике у нове четири пројектне општине, кроз двије радионице ојачани капацитети Клубова, израђена платформа за промоцију, продају производа и услуга, одржане двије тематске Конференције.
* У оквиру пројекта „**Програм подршке подузетницама погођеним корона вирусом -провођење *онлајн* пословања”** (ПК/ГЦ ФБиХ) за девет предузетница су израђене вебстранице, веб *shop*-ови, *Инстаграм* и *Фејсбук* профили, мобилне *веб* странице, ојачани капацитети за припрему, организовање и вођење *онлајн* састанака.
* **“Б2Б платформа за пословне *онлајн* састанке и умрежавање предузетница и жена у бизнису**”- (ПК/ГЦ ФБиХ) је резултирао израђеном Б2Б-платформом, ојачао вјештине 23 предузетнице за припрему, организовање и вођење *онлајн* састанака и алата за *онлајн* пословање као и израђена 23 пословна *Инстаграм* и *Фејсбук* профила за предузетнице.

У ФБиХ и даље су присутни **ограничавајући елементи за развој женског предузетништва**. ГЦ ФБиХ је координисао и пружао стручну помоћ у процесу спровођења **Акционог плана за развој подузетништва жена ФБиХ 2018. - 2020**. године. Пружена је стручна помоћ актерима кроз израду **Смјерница за укључивање преференцијалног система за жене предузетнице, за родну анализу крајњих корисника потицајних средстава**, утврђена листа буџетских програма на којима се прати утицај, урађене препоруке за унапређење правног оквира у области малих и средњих предузећа, остварена сарадња са **Удружењем пословних жена БиХ** и **Привредном комором ФБиХ** кроз одобравање ФИГАП II средстава за пројектне приједлоге који дају подршку женама предузетницама, израђене су и **Смјернице за укључивање мјера подршке женама подузетницама ради санирања посљедица кризе узроковане пандемијом *COVID-19*.**

ГЦ ФБиХ је урадио анализу стања равноправности полова узрокованог појавом вируса *COVID-19* у области рада, запошљавања и предузетништва, као и анализу међународних препорука, те је израђена „**Анализа положаја жена у области рада и запошљавања за вријеме стања узрокованог појавом вируса *COVID-19*“** са Приједлогом мјера.

У извјештајном периоду, током израде **Закона о развојном планирању и управљању развојем у ФБиХ,** као и **Стратегије развоја Федерације БиХ 2021. – 2027. година[[22]](#footnote-22)**, ГЦ ФБиХ је учествовао у раду група и подгрупа, у циљу пружања стручне подршке, како би ситуационе анализе садржавале родну анализу, биле узете у обзир различите потребе жена и мушкараца при утврђивању циљева, приоритета и мјера, те добробит за жене и мушкарце била подједнака.

У РС је настављен процес усклађивања законских, стратешких и других аката из области рада, запошљавања и приступа економским ресурсима, са домаћим и међународним стандардима за равноправност полова, међу којима издвајамо **Закон о заштити од узнемиравања на раду**[[23]](#footnote-23)**, Закон о друштвеном предузетништву Републике Српске**[[24]](#footnote-24) **и Закон о измјенама и допунама Закона о развоју малих и средњих предузећа[[25]](#footnote-25)**.

**Развој предузетништва жена** је подржан **Законом о развоју малих и средњих предузећа,** **Стратегијом развоја малих и средњих предузећа Републике Српске за период 2016. - 2020. године и Стратегијом развоја женског предузетништва у Републици Српској за период 2019. - 2023. године.**

Усвојени су **Акциони план за унапређење положаја жена на селу у Републици Српској за период 2019. - 2020. године**[[26]](#footnote-26)и **Акциони план за унапређење положаја жена на селу у Републици Српској за период 2022. - 2024. година**[[27]](#footnote-27).

У оквиру приоритета економског оснаживања жена у РС, између осталог, проведене су и сљедеће мјере и активности:

* У 2018. години, у сарадњи ГЦ РС и МПШВ РС реализован је програм **„Формирање гендер тима и иницирање иновативне гендер акције за родно одговорно буџетирање на регионалном нивоу – регија Бања Лука“** (подршка *UN Women*). Отворена је „Крајишка кућа“ у Бањој Луци, као продајни објекат за производе жена.
* ГЦ РС је подржао пројекат **„Родно одговорни буџет општине Братунац за економско оснаживање жена жртава рата“** (подршка *UN Women*). Израђен је **Акциони план за унапређење положаја жена жртава рата на територији општине Братунац за период 2018. - 2023. година**.
* ГЦ РС је из ФИГАП II средстава подржао пројекте шест НВО из РС (Бања Лука, Градишка, Источно Сарајево, Скелани), за **економско оснаживање жена, кроз различите облике подршке и менторства и за различите циљне групе, укључујући рањиве, социјално угрожене групе и жене с инвалидитетом**.
* Уз подршку *UN Women*, ГЦ РС и МПП РС су започели рад на **мјерама за развој предузетништва жена**. Током епидемије, додијељена је **једнократна помоћ од по 500 КМ за 40 предузетница**, које запошљавају само себе или се баве старим занатима.
* ГЦ РС је 2020. године из ФИГАП II програма закључио Уговор са МПП РС за реализацију програма „**Јачање конкурентности привредних субјеката које воде предузетнице у Републици Српској**“. У 2021. години МПП је у сарадњи са ПК РС организовало **шест општих и једну напредну обуку за предузетнице, конференцију и сајам предузетништва жена у РС**.

*Као резултат* ***Програма економског оснаживања жена у руралним подручјима Републике Српске****, од укупно 42.675 регистрованих пољопривредних газдинстава у РС,* ***16% су газдинства чији су носитељке жене у 2022. години****, што је велики напредак у односу на 4% учешћа жена носилаца газдинстава у 2010. години.*

*Учешће жена корисница подстицаја је* ***повећано на 12%,*** *или у просјеку 3.400 газдинстава у односу на укупан број корисника у 2022. години и има* ***стални тренд раста****. Жене носиоци газдинстава у просјеку годишње искористе око* ***4.5 милиона КМ*** *средстава из аграрног буџета*.

* Предложен је **Фонд за предузетнице у износу од 300.000,00 КМ**,за набавку опреме и дигитализацију пословања, обуку и промоцију.Влада РС је усвојила **Одредбу о поступку додјеле средстава за подстицај развоја малих и средњих предузећа[[28]](#footnote-28)**, чији је један од критерија промовисање равноправности полова и забрана дискриминације.
* МПШВ РС је у сарадњи са ГЦ РС унаприједило **Правилник о условима и начину остваривања новчаних подстицаја за развој пољопривреде и села** и **Правилник о капиталним инвестицијама**.
* Уз подршку *UN Women*, ГЦ РС и МПШВ су реализовали програм: **„Формирање гендер тима и иницирање иновативне гендер акције за родно одговорно буџетирање на регионалном нивоу, примјер сарајевско-романијска регија“**. Одржане су обуке и израђен приручник за локалне гендер тимове. Због епидемије, средства су усмјерена на **подршку производњи пилећег меса за 200 жена из вишечланих породица**, **подршку производњи рукотворина** **и подршку продаји млијечних производа/скорупа** за удружења жена у сарајевско-романијској регији.
* ГЦ РС је из средстава *UN Women* пружио **подршку за набавку опреме женским задругама у РС** (Братунац, Бања Лука, Бијељина и Требиње), ради економског оснаживања жена на селу кроз задругарство.
* У 2021. години из ФИГАП II средстава спроведен је споразум између ГЦРС и МПШВ РС за програм „**Идентификација и промоција производа жена са села као примјер програмског буџетирања**“. Одржане су обуке и израђен је **Програм економског оснаживања жена у руралним подручјима Републике Српске за период 2021.-2025. године.** Одржана је манифестација „**Чувари традиције и обичаја**“, одштампан **Каталог пољопривредних производа удружења жена и задруга** (50 удружења и 70 задруга) и формирана **изложба** производа жена са села у просторијама министарства. На основу претходно наведеног Програма, МПШВ РС је увело 2022. године **нову посебну мјеру подршке за самозапошљавање жена на селу**. *(видјети текстуални бокс)*
* ГЦ РС је, у сарадњи са *„ i-dijasporom - Дијаспором за развој Босне и Херцеговине"* и са МПП РС, реализовао пројекат **„Креативним размишљањем до предузетништва жена"[[29]](#footnote-29)**, са циљем да кроз примјену иновативног метода развоја предузетничких идеја *„Design Thinking“* подржи жене да покрену властити бизнис. У Бањој Луци је одржана **обука за 30 жена које желе да се баве предузетништвом**. Након обуке, додијељена су бесповратна финансијска средства за три најбоље идеје, као и тромјесечна менторска подршка.

### Образовање, наука, култура и спорт

#### Оцјена стања

У домену „знање“, индекс родне равноправности за БиХ износи 58,7, што је за 4 поена ниже од просјека ЕУ. Када се упореди са земљама западног Балкана, БиХ је у домену знања на вишој позицији од Црне Горе (55,1), Албаније (55,6) и Србије (56), али 0,9 поена ниже од Сјеверне Македоније (59,6). Удио дјевојака које су уписане у високошколске установе у БиХ је око 60%, као и удио у броју дипломираних.

Жене су у БиХ знатно образованије од мушкараца (23,2% мушкараца и 34,0% жена је завршило високо образовање). Жене су, такође, заступљеније међу магистрантима (64% жена наспрам 36% мушкараца) док их је међу докторантима мање (41%). Што се раног напуштања школе тиче, оно је приближно једнако и износи 4,6% за жене и 4,8% за мушкарце.[[30]](#footnote-30) Када је ријеч о запосленим у области образовања, жене су доминантно заступљеније, са удјелом од 80%[[31]](#footnote-31); постоји родна равнотежа у случају истраживача и истраживатељки на високошколским институцијама, али постоји разлика у корист мушкараца у погледу руководилаца истраживања.[[32]](#footnote-32) Подаци који се односе на кориснике интернета, старосне групе од 16. до 74. године, показују да је 77,8% мушкараца и 69,3% жена корисника/ца.

Број ученика у основним и средњим школама се из године у годину смањује у Босни и Херцеговини. И поред тога, према подацима БХАС, заступљеност дјечака и дјевојчица, тј. ученика и ученица је изједначен. У предшколском образовању се у школској 2020./21. години налазило 13 221 дјевојчица и 14 477 дјечака, у основном образовању 130 519 дјевојчица и 137 530 дјечака, 55 336 ученица и 55 068 ученика у средњем образовању,[[33]](#footnote-33) те се може тврдити да је остварен родни паритет у предшколском, основном, средњошколском образовању. Разлике у полној заступљености су највеће у стручним школама у којима је око 75 % ученика. У другим врстама школа, заступљеније су ученице. Доступни подаци показују да проценат заступљености ученица у предшколском, основном и средњем образовању није значајно промијењен у посљедњих неколико година.

Највећи проблем су и даље стереотипни ставови у вези са улогом жена у друштву, а у школским уџбеницима уочени су многи родни стереотипи, те је стога потребно дјеловати у образовном систему и путем медија. Потребно је радити са заједницама и са мушкарцима, а жене треба додатно информисати путем медија, нарочито путем друштвених мрежа. Међу женама и даље влада већа неписменост, а чест проблем представља и одустајање младих жена од образовања ради брака и породице.

Жене су веома подзаступљене у управљачким структурама у области спорта. Ниједна жена није предсједница управног одбора спортског савеза, док је од 17 замјеника предсједавајућег управног одбора, само једна жена[[34]](#footnote-34).

Што се законодавног оквира у овој области тиче, сви оквирни закони, као и стратешки документи, садрже антидискриминаторне одредбе или садржаје којима се, између осталог, на свим нивоима образовања забрањује и дискриминација на основу пола.

#### Активности и постигнућа

**Стратегија Министарства цивилних послова БиХ за развој науке у БиХ (2017. – 2022. године)** посвећује посебну пажњу областима у којима су недовољно заступљене жене (на примјер, на високим позицијама и менаџменту у истраживачким институцијама), те праћењу заступљености жена у пројектима који се подржавају од стране министарстава и у формирању стручних и савјетодавних органа.

Састав **Савјета за науку БиХ**, који је савјетодавни и стручни орган МЦП БиХ, у складу је с одредбама ЗоРП-а БиХ и има пет жена, од укупно 13 чланова Савјета. Водећи се и критеријима равноправне заступљености по полу, напомињемо да је МЦП БиХ именовало жену за предсједницу Савјета за науку БиХ.

Питање равноправности полова и једнаке доступности спорта се уводи у **Стратегију за развој спорта и Савјет за спорт**, као државни орган за развој спорта, које се може само формирати уколико су оба пола у истом заступљена минимално 40%. У Нацрту стратегије за развој спорта у БиХ 2020.-2028. године налази се поглавље под називом „Повећати заступљеност женске популације у спорту“, као један од стратешких циљева развоја спорта у БиХ, са дефинисаним носиоцима активности.

ГЦ ФБиХ је издао препоруку Министарству образовања и науке Кантона Сарајево да изврши усклађивање прописа, као и препоруку за Федерално министарств образовања и науке, да покрену активности путем Координације министара образовања и науке у ФБиХ (у даљем тексту ФМОИН) како би се омогућила **употреба родно одговорног језика на дипломама које издају универзитети у ФБиХ,** о чему је ФМОИН информисало надлежна кантонална министарства. Поред тога, министарство је увођењем показатеља о дјеци која напуштају школовање с разлозима напуштања знатно унаприједило систем прикупљања и објављивања података. Наведени подаци се објављују у Статистичком билтену ФЗС. ФМОИН већ дуги низ година обезбјеђује подршку програмима обуке, стручног оспособљавања и усавршавања одраслих лица с фокусом на жене ради лакше интеграције на тржиште рада.

*У 2022. години усвојен је Закон о високом образовању Кантона Сарајево који прописује употребу мушког и женског рода за академске титуле, научна/умјетничка и стручна звања на јавним исправама које издаје високошколска установа.*

ГЦ ФБиХ је путем ФИГАП II програма подржао **Институт за друштвена истраживања ФПН УНСА** за реализацију пројекта **„Анализа наставних планова и програма друштвених и хуманистичких факултета на УНСА о заступљености и обиму наставних садржаја који третирају проблематику насиља по основу пола и насиља у породици“.**

ФМОИН непрекидно финансира програме и пројекте у области науке те прати и анализира академску заступљеност по основу пола у оквиру тих програма. ФМОИН је издавач Зборника радова са научне конференције **„Босанскохерцеговачке научнице/знанственице  и њихов истраживачки рад**“, која је одржана 2018. године у сарадњи са Факултетом хуманистичких наука Универзитета „Џемал Биједић“ и „Удружењем за модерну историју“ Сарајево. ФМОИН је организовао **разговоре о теми „Жене у науци**“ и представљање Зборника.

У контексту превенције насиља у породици значајан је програм увођења систематске превенције неприхватљивих облика понашања и заштите ученика у основним школама базираних на најбољем интересу дјетета и програм “**Социјализација с правом и превенција малољетничке делинквенције”**.

**Федерално министарство културе и спорта** (у даљем тексту: МКС) на годишњем нивоу доноси одлуке о усвајању програма утрошка средстава с критеријима расподјеле средстава текућих трансфера утврђених Буџетом ФБиХ користећи опште и посебне критерије, међу којима су и критерији промоције равноправности полова.

У РС, у оквиру Међународног дана дјевојчица у информационо-комуникационим технологијама (ИКТ),ГЦ РС остварује сарадњу са средњим школама и високошколским установама, које у оквиру „Дана отворених врата“ промовишу и представљају образовне програме у овој области за дјевојчице и дјевојке. **У извјештајном периоду, проведене су четири кампање, у сарадњи са васпитно-образовним установама и пословном заједницом.** Дјевојчице су имале прилику да **учешћем у „Данима отворених врата“ спознају могућности које нуде образовни програми за информационе технологије у средњим школама и на факултетима**. Такође, на исти начин су у оквиру кампања **дјевојчице посјећивале предузећа и компаније које послују у овој области**. Ту су могле да виде о каквим се занимањима заправо ради, као и да разговарају са женама запосленим у ИКТ индустрији. Поред наведеног, у ИТ компанијама су им презентоване и различите могућности креирања и учешћа у садржајима забавног карактера који је примјерен овој циљној групи, а који су настали развојем ове индустрије.

*У области образовања и науке, у Републици Српској постоји и континуитет обиљежавања* ***Међународног дана дјевојчица у информационо-комуникационим технологијама (ИКТ) - „Girls in ICT Day!“****, као својеврсна кампања која укључује циљну групу школске дјеце, дјевојчица и дјевојака (које похађају основно, средње и високо образовање). Ову кампању је, међу првима у регији, покренуо Гендер центар Републике Српске (још 2011. године), са циљем повећања интересовања и учешћа дјевојчица у ИКТ-у, те повећања могућности остваривања каријере за жене у овој области и економског и друштвеног оснаживања дјевојчица и жена.*

Закон о предшколском васпитању и образовању РС[[35]](#footnote-35), Закон о основном васпитању и образовању РС[[36]](#footnote-36), као и Закон о средњем васпитању и образовању РС[[37]](#footnote-37) **садрже правне стандарде из ЗоРП БиХ, као и правне стандарде за спречавање и сузбијање насиља по основу пола** које је било могуће примијенити у овим областима.

С обзиром на круцијалан значај области образовања у контексту остваривања равноправности полова, важно је истаћи да су наведени закони усаглашавани са ЗоРП БиХ у фазама и у дужем временском периоду, те је исто тако важно навести који стандарди ове врсте се налазе у овим у важећим законима, а дефинисани су и унапријеђени у периоду спровођења ГАП-a БиХ у периоду 2018. - 2022. године, а који укључују, између осталог: васпитање и образовање за добробит њиховог физичког и менталног здравља и безбједности без обзира на пол, способности, социјално-економски статус и стил живота породице, културно, етничко, национално и вјерско насљеђе, као и за остваривање програма, зависно од потреба и интереса дјеце предшколског узраста; уважавање различитости и развијање свијести о равноправности полова; равноправна подршка у развоју, обезбјеђење ефикасних механизама заштите против насиља, злостављања, занемаривања и дискриминације и било које врсте узнемиравања у складу са протоколом о поступању у случају насиља, злостављања или занемаривања дјеце; обезбјеђење равноправне заступљености полова у чланству савјета за развој предшколског, основног и средњег васпитања и образовања и управним одборима; забрана рада у предшколским васпитно-образовним установама за лица која су правоснажно осуђена за кривична дјела учињена против: достојанства личности, морала, службене дужности, трговине људима, полног интегритета, злостављања дјетета, полног и другог насиља над дјететом или малољетним лицем, искориштавања дјеце и малољетних лица за порнографију, производње и приказивања дјечје порнографије.

### Здравље, превенција и заштита

#### Оцјена стања

Према службеним статистикама, жене у БиХ живе 5,3 година дуже од мушкараца, просјечни животни вијек жена је 77,2, а мушкараца 71,9 година[[38]](#footnote-38). Од 1990. до 2019. године очекивана дужина живота при рођењу у БиХ порасла је за 6,5 година – са 70,9 на 77,4.[[39]](#footnote-39)

У Индексу родне равноправности за БиХ израчунате су вриједности у поддоменима „здравствени статус“ и „приступ здравственим структурама“ у којима БиХ остварује вриједност 89,8 и 97,7, у поређењу са вриједностима за ЕУ од 92,1 и 98,2. У поређењу са земљама Западног Балкана, БиХ остварује вишу вриједност од Србије (88,3) и Црне Горе (87,4) у поддомену „статус“, али нижу од Албаније (91,6) и Сјеверне Македоније (93,3). У поддомену „приступ“ БиХ остварује највишу вриједност у односу на четири земље из региона, односно Сјеверну Македонију (97,2), Србију (93,1), Црну Гору (92,5) и Албанију (89,1).

Највећи број мушкараца и жена у БиХ умрло је од болести крвотока. Гледано са аспекта пола у 2020. години, од укупног броја умрлих од *COVID-19* њих 36% су жене, а 64% мушкарци. Највећи број умрлих жена се јавља у старосној групи од 80. до 84. године, док се највећи број смрти мушкараца услијед *COVID-19* десио у старосној доби од 70. до 74. године.

Подаци о сексуалном и репродуктивном здрављу за БиХ су ограничени. Заводи за јавно здравство имају задатак да прикупљају податке и израђују статистичке извјештаје, али се ти подаци не сматрају сасвим поузданим усљед више фактора, док је заступљеност абортуса непозната, а праћење смрти породиља такође има одређене недостатке.[[40]](#footnote-40) Претходна истраживања у овој области су показала да жене у БиХ дају предност традиционалним методама контрацепције, а да већина не користи нити једну методу контрацепције, те се не биљежи значајан помак у односу на претходне периоде.[[41]](#footnote-41) У неким подручјима кориснице и даље плаћају пуну цијену контрацепцијских средстава, а не постоје ни евиденције о учесталости прекида трудноће, док право на прекид трудноће није омогућено свима.

Образовање о здравственој заштити, посебно едукација о сексуалном и репродуктивном здрављу још увијек није у довољној мјери заступљена у основним школама у БиХ. У појединим основним школама уведен је изборни предмет *Здрави животни стилови* с циљем утицаја на промјену свијести, начина размишљања, животних навика, те увођење здравих животних стилова младих људи. Такође, постоје бројне иницијативе НВО које раде на питањима едукације о сексуалном и репродуктивном здрављу, сексуално преносивим инфекцијама и превенцији ХИВ-а. Међутим, системска и континуирана едукација младих није још увијек заживјела.

У БиХ се проводе значајне мјере у циљу заштите здравља мајки, а забиљежена је ниска стопа смртности мајки, иако неки извјештаји наводе да би било потребно проширити праћење и на случајеве у којима је скоро дошло до смрти током трудноће и 42 дана након порода.[[42]](#footnote-42) Број умрле дојенчади је поприлично конзистентан у протеклом периоду од 2016. до 2022. године и мањи је од 200 на годишњем нивоу.[[43]](#footnote-43) Пренатална њега и заштита породиља се сматра важним фактором за повећање процента преживљавања новорођенчади. Према доступним подацима, пренаталну његу не добија 13% жена у БиХ, нити чак петина жена ромске националности (21%).

У мањим локалним заједницама проблем представља гинеколошка заштита жена, што нарочито утиче на жене у руралним или удаљеним срединама у којима је примјетан и тренд исељавања. Гинеколошке услуге и услуге које се односе на материнство и савјетовање о репродуктивном здрављу и даље нису прилагођене лицима с инвалидитетом. Жене на селу у великом броју не остварују право на здравствено осигурање. Проблеми са којима се суочавају интерно расељене жене и повратнице су и неуједначени прописи о коришћењу здравствене заштите на територију БиХ уколико су изван подручја ентитета којем припадају, те страх од губитка стечених права у мјестима расељења.

Медицинска промјена пола и даље није законски ни процедурално регулисана у БиХ. Иницијативе које су усмјерене ка побољшању положаја трансродних, као и интерполних лица углавном су потицале од НВО које се баве правима ЛГБТИ популације.

#### Активности и постигнућа

АРП БиХ МЉПИ, ГЦ ФБиХ и ГЦ РС су учествовали у активностима међународног покрета “**Генерација за равноправност”,** и чланови/ице су **Акционе коалиције** **“Физичка аутономија и сексуално и репродуктивно здравље и права”** која је, уз техничку подршку УНФПА и *UN Women*, успостављена у БиХ. Циљ Акционе коалиције је заједнички одговорити на изазове, препреке, идентификовати проблеме и понудити потенцијална рјешења с конкретним опредјељењима за унапређење равноправности полова и оснаживање жена и дјевојака у БиХ.

*У оквиру пројекта „Јачање капацитета институција за рјешавање насиља по основу пола у БиХ“, које је финансирао USAID, а спровели АРП БиХ МЉПИ и ГЦ ФБиХ, успостављена* ***су прва три Кризна центра за жртве силовања у БиХ –*** *при медицинским установама у Тузли, Мостару и Сарајеву. Осим подршке у опремању просторија, проведене су и обуке за особље које ће радити у центрима.*

Систем здравствене заштите је у прописима и у пракси у највишем степену усаглашен са стандардима за равноправност полова, како у погледу недискриминације, тако и обима права која се пружају, заштите здравља жена и мушкараца, заштите сексуалног и репродуктивног здравља, заштите менталног здравља и дјеце, те рањивих група (лица с инвалидитетом, стара лица и други). Сви законски и подзаконски акти, стратешки и плански документи су усаглашени са ЗоРП БиХ. Пројекти и активности у области здравља садрже родну компоненту и као такви се и проводе.

У оквиру грант подршке у области здравства, МЦП БиХ, приликом евалуације релевантности пројеката, оцјењује у којој мјери пројекат промовише додатне вриједности као што су људска права, равноправност полова, права лица са инвалидитетом, права мањинских група, рад са младима и сл. Такође, у одлуке о критеријима за додјелу средстава из области здравства је уврштен и родно осјетљиви језик.

У марту 2019. године, у организацији АРП БиХ МЉПИ и СЕ је одржана **радионица на тему заштите права трансродних и интерполних лица**, уз учешће представница/ка релевантних институција свих нивоа власти у БиХ.Донесени су **закључци и препоруке** за рјешавање проблема трансродних и интерполних лица у БиХ. Поред тога, БиХ се у октобру 2021. године, на 48. засједању Савјета за људска права УН-а придружила **Заједничкој изјави о правима интерполних лица.**

Здравствена дјелатност у ФБиХ, у складу са Законом о здравственој заштити, проводи се као примарна, специјалистичко-консултативна и болничка здравствена заштита, те дјелатност јавног здравства. Одлуком о утврђивању основног пакета здравствених права у ФБиХ прописано је да дјеца и млади до навршених 18 година, школска дјеца и студенти на редовном школовању до навршених 26 година, имају иста права као и осигурана лица. Истим прописом је обезбијеђена и здравствена заштита неосигураних жена у току трудноће и порода, до шест мјесеци након порода.

***Закон о лијечењу неплодности биомедицински помогнутом оплодњом ФБиХ****, којим се уређују услови и начин лијечења неплодности поступцима биомедицински помогнуте оплодње, измијењен је и допуњен 2022. године на начин да је прописано да се услуге покривају у износу од 100% из Буџета Федерације БиХ.*

*Такво законско рјешење је у Републици Српској постојало од раније.*

У области здравља и здравствене заштите, ГЦ ФБиХ блиско сарађује са ресорним министарством здравства. Најважнији резултати у периоду спровођења ГАП БиХ 2018. - 2022. године тичу се усаглашавања законских и стратешких аката из области здравља са међународним и домаћим правним стандардима за равноправност полова*.*

У извјештајном периоду побољшан је приступ мањинских група свеобухватним услугама сексуалног и репродуктивног здравља, независно од брачног статуса и старости, укључујући приступ контрацепцији, у ту сврху сачињен је и **Водич за остваривање здравствене заштите и приступ здравственом осигурању Рома у ФБиХ**, са посебним фокусом на приступ Ромкиња здравственој заштити, укључујући права из области сексуалног и репродуктивног здравља укључујући и утицај дјечијих бракова на здравље дјевојчица

Развијен је генерички интерни **Протокол о поступању са жртвама насиља по основу пола**, укључујући жртве сексуалног насиља и тортуре у рату. Протокол и стандардне оперативне процедуре су развијене од стране Федералног министарства здравља (у даљем тексту: ФМЗ), у сарадњи са УНФПА Уредом за БиХ и НВО „Партнерство за јавно здравље“.

У области здравља и здравствене заштите, ГЦ РС блиско сарађује са ресорним министарством из области здравља и социјалне заштите. Најважнији резултати у периоду спровођења ГАП БиХ 2018. - 2022. године тичу се усаглашавања законских и стратешких аката из области здравља са правним стандардима за равноправност полова. У овом извјештају посебно истичемо стратешке и законске акте у којима је **Министарство здравља и социјалне заштите РС** (у даљем тексту: МЗСЗ РС), у самом процесу израде, **самостално увело стандарде прописане ЗоРП БиХ,** што показује како имају изграђене стручне капацитете и посвећеност за рад на питањима равноправности полова у овој области, те досљедност у поштивању и примјени ЗоРП БиХ и међународних стандарда за равноправност полова који су код нас на снази. Са ЗоРП БиХ усаглашени су сви законски и други акти из области здравља, а који су у надлежности МЗСЗ РС, међу којима су област заштите сексуалног и репродуктивног здравља, заштите менталног здравља, лијечење неплодности и прописи који регулишу здравствено осигурање.

У циљу јачања професионалних капацитета примјене стандарда равноправности полова у области здравства у извјештајном периоду реализован је пројекат „**Пројекат јачања сестринства у БиХ**“, којег је финансијски подржала Влада Швајцарске[[44]](#footnote-44) У оквиру поменутог пројекта, ГЦ РС је, између осталог, реализовао **радионицу на тему „Род и здравље“** за представнике институција РС из области здравља.

### Социјална заштита

#### Оцјена стања

У извјештајном периоду, АРП БиХ МЉПИ, ГЦ ФБиХ и ГЦ РС су континуирано пратили стање о заступљености жена и мушкараца у области социјалне заштите, приступу и коришћењу социјалних услуга и социјалне заштите у контексту извјештавања *CEDAW* Комитета, Извјештаја према Пекиншкој декларацији и Платформи за акцију, те путем учешћа у изради других релевантних извјештаја према ратификованим документима и другим међународним обавезама БиХ укључујући и извјештавање у оквиру Споразума о стабилизацији и придруживању (Поглавље 19).

Општи трендови у сектору социјалне заштите, према подацима БХАС из 2021. године, указују на повећање броја центара за социјални рад и броја обрађених случајева, и смањење броја интервенција у центрима. Непрекидно је повећање запослених, како мушкараца, тако и жена. Укупан број малољетних корисника (дјечаци и дјевојчице) се смањује, али се у појединим категоријама (дјеца родитеља спријечених да обављају родитељске дужности и дјеца родитеља лишених родитељског права и др.) број повећава. Такође се повећава укупан број пунољетних корисника социјалне заштите, али се смањује број, како мушкараца, тако и жена, који су корисници субвенционисаних трошкова и старих лица без породичног старања. Међу запосленима у сектору социјалне заштите у БиХ, жене су много заступљеније од мушкараца, као што је случај и међу студентима/цама социјалне заштите.

Према подацима АСБХ, број корисника/ца социјалне заштите, како у категорији малољетних, тако и у категорији пунољетних корисника/ца се смањује, али то не значи да се поправио положај најугроженијих категорија становништва, него да је на њихов број и положај утицало много различитих фактора. У категорији малољетних корисника угрожених породичном ситуацијом, као и у категорији пунољетних лица психичких болесника и друштвено неприхватљивог понашања, било је више жена него мушкараца.[[45]](#footnote-45) Нпр. у 2020. години у БиХ је било 7 083 корисника социјалне заштите за одрасла лица (4 616 женских и 2 467 мушких корисника/ца).[[46]](#footnote-46)

У домовима за дјецу и омладину без родитељског старања приближно је једнак број дјечака и дјевојчица. У установама социјалне заштите за дјецу, омладину и одрасле са сметњама у психичком и физичком развоју више је мушкараца. Међу одраслим лицима у установама социјалне заштите готово у свим категоријама је више жена. Уколико се ради о старости као разлогу смјештаја, два пута је више жена него мушкараца смјештено у установе социјалне заштите за одрасла лица. Жене чине 3/4 запослених у центрима за социјални рад, а тај однос је приближно је једнак и у случају запослених и у домовима за дјецу и омладину без родитељског старања.

Акциони план за Роме у области стамбеног збрињавања, запошљавања и здравствене заштите за период 2017 - 2020. године дефинише мјере у овој области. Међутим, стопа незапослености за Роме/Ромкиње са 56%, је међу највишима у региону Западног Балкана и двоструко виша него код не-Рома/Ромкиња у близини. Истополни парови су стално дискриминисани, јер правни систем не препознаје њихова социјална и економска права, укључујући и право на породични живот. Социјалну инклузију интерсексуалних и посебно трансродних лица, која су посебно маргинализована, такође треба побољшати.

#### Активности и постигнућа

У извјештајном периоду постигнут је напредак на усклађивању закона, прописа и стратегија које регулишу област социјалне и здравствене заштите са домаћим и међународним стандардима за равноправност полова.

На основу споразума између АРП БиХ МЉПИ и Федералног министарства рада и социјалне политике (у даљем тексту: ФМРСП) набављена је **информатичка опрема центрима за социјални рад у ФБиХ** у износу вишем од 48.000.00 КМ. Такође у оквиру споразума, програмом додјеле **бесповратних средстава за едукацију стручњака у три центра за социјални рад,** побољшан је систем праћења и рад на случајевима насиља над женама и насиља у породици од стране центара за социјални рад у ФБиХ. Поменуте активности су проведене у оквиру пројекта „Јачање капацитета институција за рјешавање насиља по основу пола у БиХ“, који је финансирао *USAID*.

АРП БиХ МЉПИ је у извјештајном периоду провела **Истраживање о правима мајки и развоју родитељства у Босни и Херцеговини[[47]](#footnote-47),** којим су идентификовани бројни изазови у политикама и праксама у области породиљских накнада, права из радног односа, права друштвено рањивих група, усвајања дјеце, биомедицинске оплодње и породиљских права предузетница, али и неусклађеност и различит третман ових питања између два ентитета. На основу истраживања израђен је нацрт **Препоруке у вези са заштитом људских права мајки и развоја родитељства у Босни и Херцеговини.**

Тренутно важећи **Закон о социјалној заштити у ФБиХ** не препознаје жртве породичног насиља као кориснике социјалне заштите. У извјештајном периоду су биле у процедури измјене које предвиђају дефинисање жртава насиља као корисника социјалне заштите у циљу продужавања консолидоване заштите жртава породичног насиља (дјеца и одрасли). У међувремену, појединачни кантони у ФБиХ на различит начин третирају жртве насиља као кориснике социјалне заштите. У РС-у, жртве породичног насиља врше своје право приступа свим услугама социјалне заштите у складу са законодавством.

У ФБиХ усвојен је **Закон о материјалној подршци породицама с дјецом**[[48]](#footnote-48), утврђена су права на дјечији додатак и новчану помоћ породиљи која није у радном односу, те утврђени јединствени услови за остваривање ових права. Средства се обезбјеђују у Буџету ФБиХ. Одређени број кантона (КС, ТК и ЗДК) је утврдио већи износ накнаде за све породиље без обзира да ли су у радном односу или не. Донешен је и низ прописа од значаја за равноправност полова као што су **Закон о хранитељству[[49]](#footnote-49), Закон о пензијском и инвалидском осигурању[[50]](#footnote-50), Закон о установама социјалне заштите[[51]](#footnote-51) и Закон о родитељима његоватељима**[[52]](#footnote-52).

**Комисија за давање стручног мишљења** **ради утврђивања статуса посебне категорије цивилних жртава рата** је провела низ едукација у циљу унапређења стручних капацитета, подизања свијести и промоцији антистигма приступа.

Оба дома Парламента ФБиХ усвојила су **Нацрт Закона о заштити цивилних жртава рата** којим ће се уредити права цивилних жртава рата, укључујући и жртве сексуалног насиља у току рата, а по први пут ће се утврдити статус цивилне жртве рата за дијете које је рођено из чина ратног силовања.

У складу са мјерама из **Стратегије за унапређење права и положаја лица с инвалидитетом** и **Акционог плана за спровођење Стратегије за превенцију и борбу против насиља у породици,** ГЦ ФБиХ је у оквиру кампање **„Боље´вако“** користио формате прилагођене лицима с инвалидитетом (тумач знаковног језика у видео спотовима и штампање броја СОС телефона 1265 на Брајевом писму).

У РС, са ЗоРП БиХ су усаглашени сљедећи законски и други акти из области социјалне заштите, а који су у надлежности МЗСЗ РС: **Стратегија за унапређење положаја старијих лица у Републици Српској (2019. – 2028. година); Закон о измјенама и допунама Закона о дјечијој заштити** и **Приједлог Закона о привременом издржавању дјеце Републике Српске.**

**Законом о дјечијој заштити** је прописано остваривање права на матерински додатак који остварује незапослена мајка у трајању од 12 мјесеци, а за близанце и свако треће и наредно дијете у трајању од 18 мјесеци, у износу од 405,00 КМ мјесечно. Право на пронаталитетну накнаду за трећерођено и четврторођено дијете може остварити мајка са пребивалиштем у Републици Српској за свако трећерођено и четврторођено дијете без обзира на материјални статус породице и мјесто рођења дјетета у једнократном износу од 600,00 КМ за трећерођено дијете и 450,00 КМ за четврторођено дијете. У одредбе иновираног Закона о дјечијој заштити уведена је пронаталитетна мјера која предвиђа преузимање трошкова накнада за вријеме породиљског боловања радница од стране Владе РС. Предвиђено је да ће свака незапослена породиља у РС имати право на породиљску накнаду, без обзира колико је дуго незапослена. Уводи се право на новчану накнаду родитељу – његоватељу или његоватељу, који брину о дјеци 24 часа због обољења. Усвојен је и З**акон о подршци незапосленом родитељу четворо и више дјеце у Републици Српској**[[53]](#footnote-53).

**Стратегија за унапређење положаја старијих лица у Републици Српској (2019. – 2028. година),** садржи правне стандарде за равноправност полова и за спречавање и сузбијање насиља над женама и насиља у породици.

### Род и безбједност

#### I.7.1 Оцјена стања

Спровођење претходна три акциона плана довело је до креирања повољнијег окружења за повећање интереса и учешћа жена у војним снагама. Министарство одбране БиХ (у даљем тексту: МО БиХ) проводи Политику равноправности полова у МО и Оружаним снагама БиХ (у даљем тексту: ОС БиХ), усвојену 2019. године. Један од дефинисаних циљева ове политике је "остваривање стварне равноправности полова дефинисане Законом о равноправности полова у БиХ". МО БиХ је у протеклом периоду ускладило 41 правилник и подзаконски пропис у МО БиХ и ОС БиХ са ЗоРП и Законом о забрани дискриминације у БиХ. Сви подзаконски акти који регулишу област развоја каријере, укључујући и Правилник о школовању и усавршавању професионалних војних лица, те Правилник о професионалном развоју и управљању каријером, дефинишу равноправно третирање свих лица.

Проценат жена у ОС БиХ показује благи напредак и износи 8,53% (од укупног броја ПВЛ и ЦЛ). Заступљеност жена у полицијским структурама на свим нивоима власти у БиХ се, такође, повећава и износи 9,59%. Учешће полицијских службеница у мировним мисијама је у просјеку око 30% и представља константу током година спровођења АП УНСБР 1325. Број жена из ОС БиХ у укупном броју упућених у мировне мисије је 8,5% и показује тренд смањења у односу на претходни извјештајни период (9.86%).

Државна агенција за истраге и заштиту (у даљем тексту: СИПА) промовише полицијски позив и подстиче пријављивање жена кроз пријем и запошљавање, те похађање основне обуке кандидата наглашавајући да ће се дати предност женама у случају једнаких резултата. Промотивне активности су допринијеле тренду повећања броја жена у СИПА-и. Правилник о унутрашњој организацији СИПА-е прописује обавезу анализирања усклађености прописа које примјењује СИПА, те давања стручних мишљења и иницирања доношења нових прописа и предлагања измјена у циљу усклађивања са законима и другим прописима. Поред тога, прописи у ГП БиХ су у великој мјери усклађени са ЗоРП-ом и користи се родно осјетљив језик.

Када су у питању актуелне безбједносне пријетње и изазови, покренуте су активности и анализе које указују на различит положај, потребе и интересе жена и мушкараца у условима природних катастрофа, миграција, тероризма, екстремизма и радикализма, те у кризним и ванредним ситуацијама као што је пандемија *COVID-19* која има специфичан утицај на физичку, здравствену и економску сигурност жена.

Влада РС је именовала ГЦ РС као Координационо тијело за спровођење, праћење и извјештавање о провођењу УНСBР 1325 и утврђена је обавеза свих министарстава и других органа Републике Срспке да сарађују са овим органом[[54]](#footnote-54). Постигнут је благи напредак у погледу учешћа жена у укупном броју запослених у МУП РС-а који тренутно износи 23,2% у укупном броју запослених. Као резултат промотивних активности биљежи се пораст броја кандидаткиња за полицијску обуку, што ипак није довело до повећаног броја пријема жена у укупном броју кандидата. У оквиру МУП-а проводе се редовне обуке о насиљу по основу пола, сексуалној оријентацији и насиљу према ЛГБТ заједници.

#### I.7.2 Активности и постигнућа

СМ БиХ је у августу 2018. године усвојио трећи **Акциони план за спровођење Резолуције Савјета безбједности УН 1325 - Жене, мир и безбједност у Босни и Херцеговини за период 2018. - 2022. године** (у даљем тексту: АП УНРСБ 1325 БиХ). Одлуком Савјета министара у августу 2019. године успостављен је **Координациони одбор (КО) за надзор над спровођењем Акционог плана**.

У извјештајном периоду биљежимо даљи напредак у системском приступу увођењу принципа равноправности половау рад надлежних институција сектора одбране и безбједности. Напредак је постигнут кроз: обукео равноправности полова које су укључене у редовне програме обука, проширење мрежа именованих контакт лица за питања равноправности полова, унапређење и редовно ажурирање базе података разврстане по полу, као и промоцијом и већом заинтересованошћу жена за војни и полицијски позив. Настављена је примјена **афирмативних мјера** и дефинисање активности на отклањању уочених недостатака, а након проведених анализа положаја жена у секторима одбране и безбједности. Мјере укључују препоруке, прилагођавање интерних пропозиција, квоте, напомене при објављивању јавних и интерних огласа, те приликом пријема кандидата/кандидаткиња у складу са листама успјешности.

*На* ***Самиту министара спољних послова земаља Г7****, на којем је установљена “Партнерска иницијатива Г7 Жене, мир и безбједност”, свака земља, чланица Г7, идентификовала је по једну земљу – партнера - у циљу “интензивирања позитивних промјена на терену”.* ***ЕУ је за партнера одабрала БиХ****. АРП БиХ МЉПИ је са европским партнерима израдила Мапу пута која дефинише заједничке акције у наредне двије године.*

У периоду пандемије вируса *COVID-19*, АП УНРСБ 1325 БиХ је послужио као платформа, односно правни основ, за заједничко интервентно дјеловање у овој ванредној ситуацији, посебно када је у питању прерасподјела постојећих или проналажење додатних финансијских средстава за помоћ угроженим групама жена.

Министри одбране земаља учесница пројекта (БиХ, Црна Гора, Србија и Сјеверна Македонија) потписали су **„Министарску декларацију о подршци равноправности полова у реформи безбједносног сектора на Западном Балкану“.**

Рањивост жена и дјеце је посебно изражена током миграција. **Жене у покрету** су у већем ризику да буду изложене насиљу због социјалне искључености или дискриминације у свакодневном животу. **У децембру 2022. године СМ БиХ је усвојио Стратегију у области миграција и азила и Акциони план (2021. – 2025. године). Стратегија препознаје потребе и интересе рањивих категорија, посебно жена и малољетних лица, као и лица без родитељског старања.**

Усвојен је **Нацрт Стратегије БиХ за превенцију и борбу против тероризма** (за период 2021. – 2026. година) и Акциони план за спровођење Стратегије, која укључује активности на тему родне перспективе у контексту насилног екстремизма и тероризма. У току је измјена Одлуке која је послата на СМ БиХ с циљем да се промијени рок важења ове стратегије.

Усвојена је **Стратегија за контролу малог оружја и лаког наоружања** у БиХ (2021. - 2024. година) и Акциони план Стратегије, који укључују средњорочни циљ, мјере и активности усмјерене на интегрисање родне перспективе у мјере за контролу малог оружја и лаког наоружања (*SALW*). Такође, проведена је родна анализа правног и стратешког оквира релевантног за контролу малог оружја и организоване обуке за јачање капацитета професионалаца/ки у циљу препознавања родне перспективе у контроли *SALW* -а.

АРП БиХ, МЉПИ је наставила да, током **пандемије *COVID-19***, скреће пажњу шире јавности на специфичан утицај и посљедице које криза има на положај жена и дјевојчица, при чему је, између осталог, израђена анализа са препорукама на тему: **„*COVID-19* пандемија као изазов за људску безбједност из перспективе равноправности полова“.**

У новембру 2021. године, **АРП БиХ МЉПИ** је у сарадњи са **Босанско-херцеговачком иницијативом жена** организовала састанак с међународним организацијама које раде с мигранткињама. У размјени информација и мапирању проблема, посебно је проблематизовано питање превенције насиља по основу пола над женама-мигранткињама. Констатовано је да је највећи проблем насиље које се одвија изван прихватних центара за мигранте и акцентовано питање превенције на начин проналажења рјешења за смјештај мигранткиња жртава насиља. Слиједом тога, **АРП БиХ МЉПИ** је учествовала у изради **Протокола МЉПИ и Министарства безбједности БиХ** како би се омогућио смјештај женама у покрету, које су жртве насиља у прихватном центру **Салаковац**.

АРП БиХ МЉПИ је у оквиру ФИГАП II програма реализовала грант програм, у износу од 80.000 КМ за област „Род и безбједност“ кроз спровођење УНСЦР 1325 у БиХ. У наставку слиједе информације о подржаним пројектима:

* Удружење „Центар женских права“, Зеница - пројекат **„Ка унапређењу положаја жртава трговине људима у правном и институционалном систему“**. Пројекат  је унаприједио капацитете професионалаца/ки за сузбијање и борбу против трговине људима, кроз заједнички рад професионалаца/ки из полиције, центара за социјални рад, и градских/општинских служби у локалним заједницама.
* Удружење жена “Дервента”, Дервента - пројекат “**Женски активизам у превенцији насилног екстремизма”** у оквиру којег јекроз тренинге и радионице едуковано 90 жена из седам локалних заједница, након чега је одржана и конференција „Улога и учешће жена у превенцији насилног екстремизма“, на којој је учествовало 36 учесника/ца.
* Радионицама за преко 50 представника/ца руководећег кадра полицијских агенција у оквиру пројекта **„Подизање свијести о равноправности полова у полицијским структурама у БиХ**“ Удружења „Мрежа полицијских службеница“, Сарајево – унапријеђена је свијест о потреби учешћа жена на свим нивоима доношења одлука, како би се повећао степен људске безбједности, али и разбијање предрасуда о томе да је рад у полицији искључиво мушки посао.
* Удружење Ромкиња “Боља Будућност”, Тузла - пројекат  **“Моје је ПРАВО, а не ПРИВИЛЕГИЈА**“ је био фокусиран на значај равноправног учешћа жена у процесу доношења одлука, те повећању друштвено-политичке партиципације Ромкиња у БиХ. Одржани су састанци са представницима власти, амбасада у БиХ и међународним организацијама као и уличне акције којим је у шест градова БиХ обиљежен почетак Мјесеца женског ромског активизма.
* Пројектом **„Психо-социјално и економско оснаживање жена цивилних жртава рата у БиХ“** удружења „Жена БиХ“, Мостар, обезбијеђена је психо-социјална, економска и правна помоћ, као и подршка за жене жртве насиља и њихов смјештај у Сигурну кућу. Едуковано је 15 жена жртава о начинима борбе за своја права и упознато са могућностима проналаска посла или покретања властитог бизниса.
* Непрофитна организација „Омладински савјет“ Источна Илиџа - реализовала је пројекат **„Снажна жена за стабилно друштво“ у оквиру којега је** потписан Меморандум о сарадњи са Општином Источна Илиџа, Центром за социјални рад Источна Илиџа и Удружењем „Перспектива плус“ како би се помогло угроженим женама на локалном нивоу.

**Федерална управа полиције** је донијела **Стратегију управљања људским ресурсима 2019. – 2024. година** која укључује мјеру провођења медијске кампање с посебним фокусом на привлачење кандидаткиња. ГЦ ФБиХ редовно координише и подржава организацију едукација у оквиру ПА ФБиХ, као и специјалистичких обука са кантоналним МУП-овима.

Пет кантоналних ГАП-ова садрже мјере за усклађивање пропозиција - посебно за мушкарце, посебно за жене - при тестирању за рад у полицији, као и активности у вези са унапређењем економске безбједности жена као запосленица, а води и се рачуна о проценту заступљености жена у полицији, као и приликом унапређења у више чинове и руководеће позиције.

На приједлог ГЦ РС, Влада РС је 2019. године прихватила **Информацију о обавезама према Резолуцији Савјета безбједности УН „1325“ - Жене, мир и безбједност**, којом су представљене обавезе свих надлежних органа власти у спровођењу ове резолуције[[55]](#footnote-55). ГЦ РС је именован да, у оквиру свог мандата и надлежности, као **координационо тијело РС**, проводи и прати спровођење и извјештава Владу РС о програмима и мјерама према УНСРЦ 1325, и у ту сврху сарађује са надлежним органима, институцијама и организацијама у РС и БиХ. Влада РС је задужила надлежна министарства и друге републичке органе и организације Владе РС да сарађују са ГЦ РС.

Релевантне за имплементацију УНСБР 1325 **су и едукативне и промотивне мјере** које су проводили МУП РС и „Мрежа жена МУП РС - *RS WPON*“, међу којима издвајамо:

* Израђена брошура „**Жена са плавом беретком**“, која је дистрибуирана свим полицијским управама;
* Организован **округли сто на тему учешћа полицијских службеница МУП РС у УН мировним мисијама** и обезбијеђено учешће на два међународна догађаја на тему равноправности полова у проблематици контроле малог оружја и лаког наоружања (Берлин, СР Њемачка) и на тему улоге жена у друштвеној кохезији (Будва, Црна Гора);
* Одржана **едукација** за полицијске службенице МУП РС за учешће у мировним мисијама;
* **Медијска промоција** о учешћу жена из МУП РС у мировним мисијама;
* Промовисане жене професионалци у МУП РС на друштвеним мрежама поводом Дана жена;
* Урађен и дистрибуиран спот на друштвеним мрежама.

## СТРАТЕШКИ ЦИЉ: Изградња и јачање система, механизама и инструмената за постизање равноправности полова

### Координација спровођења и надзор над провођењем Гендер акционог плана БиХ

**АРП БиХ, МЉПИ** је, у сарадњи са **ГЦ ФБиХ и ГЦ РС**, израдила три годишња извјештаја о реализацији ГАП-а БиХ, који су достављени СМ БиХ на усвајање. Извјештаји су садржали информације институција са нивоа БиХ, ФБиХ, РС и БД БиХ о спроведеним активностима које се односе на законодавне, стратешке и промотивне активности спровођења принципа равноправности полова, те сарадњу са међународним актерима, институцијама, невладиним организацијама и др. Гендер центри су, такође, редовно извјештавали ентитетске владе о напретку у спровођењу ГАП БиХ.

Координација и надзор над спровођењем ГАП БиХ је вршена путем редовних састанака **Управног одбора ФИГАП/ГАП БиХ**, који је, између осталог, разматрао сљедеће теме: усвајање годишњег извјештаја и плана рада и буџета за поједине године, договор о временској динамици за израду годишњих и завршног извјештаја о спровођењу ГАП-а БиХ 2018. – 2022. године, договор о заједничком приступу ИПА 2018. пројекту „ЕУ за равноправност полова“, информисање о реализованим активностима сваког гендер инстуционалног механизма и остала текућа питања. Поред тога, чланице Управног одбора одржавале су редовну комуникацију у циљу управљања, доношења одлука и давања сагласности на документе ФИГАП II програма, у складу са Пословником о раду Управног одбора.

Одлука о формирању **Координационог одбора за праћење ГАП БиХ за ниво Институција БиХ** у извјештајном периоду није усвојена из разлога дужег застоја у раду Савјета министара, као и због потребе успостављања националног баланса. Иако координациони одбор није био формално успостављен, АРП БиХ МЉПИ је сарађивала са члановима/цама које су у чланство у одбору именовале њихове институције, позивајући их на састанке, радионице, конференције, едукације, промоције и презентације. Номиновани чланови-чланице су дали допринос код припрема планова, политика, стратегија, акционих планова и сл. актуелизирајући питања равноправности полова у одређеним областима.

ГЦ ФБиХ је координисао спровођењем и надзором над спровођењем ГАП БиХ у ФБиХ. Именован је **Координациони одбор за праћење спровођења ГАП 2019. – 2022. године у ФБиХ[[56]](#footnote-56)** који јеодржао преко десет састанака, четири радионице, осам семинара као и двије студијске посјете у циљу професионалних унапређења капацитета. ГЦ ФБиХ координисао је израдом годишњих извјештаја о спровођњу активности.

У шест кантона ФБиХ су усвојени **кантонални гендер акциони планови** као и усвојени **општински планови** у 30% јединица локалне самоуправе у ФБиХ. Одржане су три радионице са 48 службеника/ца, те су израђени планови за мониторинг и евалуацију. У два кантона су скупштинским заступницима презентовали и извјештаје о напретку, а исти су и усвојени једногласно.

ГЦ ФБиХ редовно учествује у раду УО ФИГАП II програма, који је интегрални дио програма рада и буџета ГЦ ФБиХ. Из средстава ФИГАП II програма подржано је 80 % активности које се наводе у овом извјештају.

На иницијативу ГЦ РС, Влада РС је формирала **Координациони одбор Републике Српске за праћење спровођења ГАП БиХ за период 2018. - 2022. године**[[57]](#footnote-57), чији чланови и чланице су именовани представници свих министарстава РС.

На приједлог ГЦ РС, Координациони одбор је утврђивао, а Влада РС усвајала, **годишње оперативне планове за равноправност полова у РС** у оквиру спровођења ГАП БиХ 2018. – 2022. године, као и **годишње извјештаје о спровођењу истих**.

ГЦ РС је израдио **Методологију за подршку министарствима РС за мониторинг провођења ГОП РС – Смјернице**, са циљем да се олакша праћење и извјештавање о реализацији циљева и мјера из ГОП-а.

### Праћење и унапређење примјене међународних и домаћих стандарда за равноправност полова

Комитет за елиминацију свих облика дискриминације жена (у даљем тексту *CEDAW* Комитет) је у новембру 2019. године доставио БиХ **Закључна запажања на Шести периодични извјештај Босне и Херцеговине о примјени УН *CEDAW* Конвенције**, која садрже већи број препорука. СМ БиХ је на 8. сједници, одржаној 11. 06. 2020. године, усвојио **Информацију о Закључним запажањима и Препорукама релевантним за надлежности институција БиХ.** АРП БиХ МЉПИ је извршила **консултације** са институцијама у вези са спровођењем истих и израдила **Акциони план** за спровођење.

*АРП БиХ МЉПИ је иницирала и организовала заједничку тематску сједницу четири релевантне парламентарне комисије Парламентарне скупштине БиХ на тему провођења једне од приоритетних препорука CEDAW Комитета која се тиче увођења дефиниције дискриминације по основу пола у Устав Босне и Херцеговине и парламентарцима/кама предложила уставне амандмане који стављају у фокус женска људска права, као и права националних мањина и лица с инвалидитетом.*

*Такође, у контексту спровођења поменуте CEDAW препоруке, ГЦ ФБиХ је израдио приједлоге амандмана на Устав ФБиХ и упутио их комисијама за равноправност полова оба дома Парламента ФБиХ.*

АРП БиХ МЉПИ, ГЦ ФБиХ и ГЦ РС су у извјештајном периоду дали мишљења **на преко 300 законских и других прописа о њиховој усаглашености са ЗоРП-ом (***детаљније у Анексу бр. 1 овог Извјештаја*). У преко 90% случајева, сугестије дате у поменутим мишљењима су прихваћене.Захваљујући овој дјелатности, евидентан је напредак у институционализацији стандарда за равноправност полова који су уведени у законодавне процесе, укључујући политике и стратегије, као и у планирање и програмирање мјера у различитим областима у оквиру дјеловања извршне власти. Праћење усклађености правних прописа са ЗоРП БиХ представља значајан показатељ спровођења закона.

АРП БиХ МЉПИ реализује задатак хармонизације законодавства са *gender acquisom* ЕУ, што укључује и вишеструке обуке у државној служби, као и рад на увођењу родне перспективе у стратешке документе и документацију за кориштење предприступне помоћи ЕУ кроз механизам ИПА. АРП БиХ МЉПИ је путем Дирекције за европске интеграције пружала **стручну подршку на начин интегрисања родне перспективе у акционе документе у оквиру ИПА програмирања,** као и дала есенцијални допринос интегрисању родне перспективе у документ **Стратешки одговор** у контексту припреме ИПА III и припадајућих акцијских фишеа.

**АРП БиХ МЉПИ, ГЦ РС и ГЦ ФБиХ** су учествовали у припреми већег броја извјештаја за УН и друге међународне актере, чији је списак *садржан у Анексу 2 овог Извјештаја*.

Важна карика у интегрисању принципа равноправности полова у надлежне секторске органе и њихове политике је и **мрежа контакт лица за равноправност полова, које су именоване у преко 90% институција** на нивоу Институција БиХ, РС и ФБиХ, надлежним у приоритетним областима ГАП БиХ.

СМ БиХ је у јулу 2019. године усвојило **Информацију о испуњавању правног критерија институција БиХ у процесу приступања ЕУ** у којој се, између осталог, истиче да је нужно извршити усклађивање ЗоРП БиХ са важећим *acquisom*. МЉПИ БиХ је формирала радну групу састављену од релевантних представника/ца са свих нивоа власти у БиХ, академије и цивилног сектора, и истовремено предузела детаљну анализу усклађености. Радна група је закључила да је усклађеност ЗоРП-а са ЕУ директивама задовољавајућа, те да због ефикасности и економичности не постоји потреба за његовом измјеном. Поред тога, радна група је задужила АРП БиХ МЉПИ да у сарадњи са ДЕИ изради Инструменте за усклађивање. Поменуте закључке Радне групе је у новембру 2022. године потврдио и СМ БиХ.

*У складу с препорукама Међународне организације рада (МОР), МЦП БиХ је 2019. године покренуло поступак отказивања Конвенције о ноћном раду (жене), број 89, из 1948. године (Ревидирана). Током 2020. године прикупило је сва потребна мишљења надлежних институција и упутило приједлог одлуке ВМ БИХ. Међутим, приједлог одлуке није разматран у року који је од стране МОР-а био предвиђен за отказивање ове конвенције (27.02.2022. године), па је исти повучен са дневног реда сједнице ВМ БиХ.*

*Конвенција о злостављању и узнемиравању у раду, број 190 Међународне организације рада није ратификована јер приједлог није добио неопходне сагласности надлежних ентитетских институција и БД БиХ, а БиХ још увијек није ратификовала ни Конвенцију 189 МОР-а о правима радника у домаћинству, упркос израженом проблему несразмјерно високог броја жена које раде неплаћено у пољопривреди и домаћинству.*

СМ БИХ је у јулу 2022. године усвојио **Акциони план за унапређење људских права и основних слобода ЛГБТ лица у Босни и Херцеговини за период 2021. - 2023. године („АП ЛГБТИ“)**. АП ЛГБТИ је плод рада Радне групе сачињене од представника/ца релевантних органа са нивоа БиХ и ентитета, као и невладиног сектора и академске заједнице, а чијим је радом координисала АРП БиХ, уз техничку подршку Савјета Европе. Акциони план предвиђа мјере и идентификује извршиоце за реализацију сљедећа три стратешка циља: једнаке могућности и забрана дискриминације, једнака права у свим областима живота и друштво поштовања разноврсности. АРП БиХ МЉПИ је дужна да извјештава СМ БиХ о спровођењу АП ЛГБТИ.

**Стратегија за унапређење равноправности полова у правосуђу БиХ** је усвојена 2021. године. У оквиру рада на спровођењу Стратегије, циљне правосудне институције су успоставиле радне групе, те именовале “амбасадоре" институција – запосленике/це, који ће подржати друге правосудне институције БиХ у процесу спровођења Стратегије. Проведене су анонимне анкете о равноправности полова међу особљем, али и корисницима правосуђа и професионалним странкама, реализоване су одговарајуће едукације за запосленике институција, проведене су бројне анализе процеса и интерних прописа, те су донесени и званични документи од стране руководилаца институција, све с циљем осигурања адекватне примјене Стратегије.

У извјештајном периоду РАК је извршио **ревизију Кодекса аудиовизуелних и радијских медијских услуга и Кодекса комерцијалних комуникација** у циљу усклађивања с **ревидираном ЕУ Директивом 2018/1808 о аудиовизуелним медијским услугама**. Оба кодекса садрже одредбу према којој је пружаоцима медијских услуга забрањено емитовати садржаје који понижавају, застрашују или прoмовишу предрасуде и нетолеранцију по основу пола, расе, етничке припадности, националности, вјере или увјерења, инвалидитета, посебних потреба, година старости, полне оријентације, родног идентитета и полних карактеристика, друштвеног поријекла или било ког другог садржаја, чија је сврха или посљедица спречавање или угрожавање признавања, уживања или остваривања нечијих права и слобода на равноправној основи.

На иницијативу АРП БиХ МЉПИ, ГЦ ФБиХ и ГЦ РС, Министарство финансија и трезора БиХ и министарства финансија РС и ФБиХ увела су **компоненту равноправности полова у инструкције за буџетске кориснике**.Такође, информациони систем за управљање буџетом укључује компоненту равноправности полова, на коју се морају реферисати сви буџетски корисници приликом припреме буџета. Настављен је рад на едукацији и јачању капацитета за увођење родно одговорног буџетирања у оквиру програмског буџетирања институција на свим нивоима власти у БиХ. Значајну подршку овом процесу пружа *UN Women* у БиХ. Ситуација у погледу издвајања буџетских средстава надлежних институција за финансирање активности на промоцији и постизању равноправности полова није битно промијењена. Институције и даље не издвајају посебна средства за финансирање ових активности, нити су се стекли услови за системско увођење и примјену родно одговорног буџетирања, између осталог и због чињенице да пракса *програмског буџетирања* још увијек није заживјела.

Федерално министарство финансија је увело праксу објављивања документа „Буџет за грађане“, те је, уз стручну подршку ГЦ ФБиХ, израдило **Смјернице за укључивање принципа равноправности полова** и РОБ у процес планирања, додјеле и праћења утицаја грантова. ГЦ ФБиХ је сачинио **„Кратка упутства о начину укључивања принципа равноправности полова у процесу примјене Смјерница**“. Кроз одабране буџетске програме уведене су и посебне мјере.

ГЦ РС је координисао и водио процес израде **инструмената и методологије рада за праћење примјене Истанбулске конвенције у РС**, као и **Извјештаја Републике Српске о примјени Конвенције СЕ о спречавању и сузбијању насиља над женама и насиља у породици за период 2017.-2018. године[[58]](#footnote-58)**, као једног од основа за израду и подношење извјештаја БиХ о примјени Конвенције. ГЦ РС, као Координационо тијело РС за праћење примјене Истанбулске конвенције, учествовао је **у евалуационом процесу** ГРЕВИО тима.

### Јачање и сарадња институционалних механизама за равноправност полова

У складу са чланом 24. ЗоРП БиХ, заживјела је пракса доношења интерних аката (одлука, смјерница, препорука) о увођењу **конкретних мјера за постизање равноправности полова у надлежним институцијама**. Један од примјера је Министарство правде БиХ (у даљем тексту: МП БиХ) које је у јануару 2019. године формирало Координациони одбор за унапређење равноправности полова и укључивање родне димензије у све активности које проводи министарство. Усвојен је Пословник о раду одбора, сачињен је приједлог Информације о стању равноправности полова и интеграцији стандарда равноправности полова у МП БиХ. До сада су сљедеће институције донијеле интерне акте с циљем провођења обавеза из члана 24. ЗоРП-а (обавезе надлежних органа власти): Министарство одбране БиХ, Министарство безбједности БиХ, Министарство правде БиХ, Државна агенција за истраге и заштиту (СИПА), Високо судски и тужилачки савјет БиХ, Дирекција за европске интеграције БиХ, Дирекција за координацију полицијских тијела БиХ Гранична полиција БиХ, Агенција за рад и запошљавање БиХ, Министарство финансија и трезора БиХ, Министарство комуникација и саобраћаја БиХ, Централна изборна комисија БиХ.

*ГЦ ФБиХ је подржао израду протокола јединица локалне самоуправе (ЈЛС) /кантона о поступању у случајевима насиља у породици, као и израду кантоналних програма мјера и реализовао пет мултисекторских едукација. Остварена је сарадња у 40 јединица локалне самоуправе, проведено преко 60 обука за 500 представника ЈЛС, те усвојено 29 ЛГАП (30% ЈЛС).*

*У периоду пандемије, ГЦ РС је организовао девет онлине радионица за израду Локалних ГАП-ова у* ***Рогатици, Хан Пијеску, Теслићу и Требињу****, које су израдиле и усвојиле планове. ГЦ РС је иницирао* ***процес формирања и именовања радних група за израду ЛГАП у Градишци, Српцу, Дервенти, Броду, Козарској Дубици и Новом Граду. Општина Модрича је затражила стручну и савјетодавну подршку ГЦ РС за израду ЛГАП ове локалне заједнице.***

У извјештајном периоду успјешно је реализован пројекат **ИПА 2017** **„ЕУ подршка за равноправност полова”** („ИПА ГЕФ пројекат“) којим координира АРС БиХ МЉПИ, са *UN Women* као реализацијским партнером. Овај пројекат је допринијео јачању институција за поступање у складу с међународним обавезама и правним насљеђем ЕУ у области равноправности полова, те унапређењу учинковитости институционалних механизама за равноправност полова и кључног особља задуженог за европске интеграције. Пројекат је резултовао анализама предприступних капацитета институција, са препорукама, а реализовано је више обука за примјену родне перспективе у процесу припреме и спровођења предприступне помоћи ИПА, као и доношењу политика, са акцентом на секторе који су од стране ДЕИ идентификовани као приоритетни у процесу ЕУ интеграција. Фокус је стављен и на процес оснаживања капацитета за употребу родних показатеља и статистика у односу на праћење Циљева одрживог развоја, ГАП БиХ, АП УНРСБ 1325, Истанбулске конвенције и слично.

Током 2020. године реализовано је **пилот-истраживање о задовољству корисника** АРП БиХ МЉПИ, а један од важнијих налаза јесте да су корисници у 96% случајева задовољни услугама које им пружа АРП БиХ МЉПИ. Савјетодавну подршку Агенцији у процесу израде упитника пружили су Уред координатора за реформу јавне управе и Фондација „*INFOHOUSE* ”. Уз техничку подршку Регионалне школе за јавну управу (*ReSPA*), АРП БиХ МЉПИ је 2021. године **реализовала Заједничи оквир процјене „*CAF*“)** и развила и проводи **План унапређења рада АРП БиХ МЉПИ**. Кроз примјену модела управљања квалитетом, идентификоване су одређене могућности на пољу подизања квалитета рада и директних или индиректних услуга према крајњим корисницима/ама.

ГЦ ФБиХ је пружао подршку и/или координисао радом **Координационог одбора за израду и праћење Обједињеног оперативног плана ФБиХ** за спровођење ГАП БиХ, Извршног тима за израду и праћење спровођења Стратегије за превенцију и борбу против насиља у породици, Радне групе за спровођење Акционог плана за развој предузетништва жена у ФБиХ. ГЦ ФБиХ је такође координисао радом и **шест кантоналних одбора за спровођење гендер акционих планова** у кантонима као и **општинских мултисекторских тимова за превенцију и борбу против насиља** у породици.

АРП БиХ МЉПИ, ГЦ ФБиХ и ГЦ РС континуирано сарађују са парламентарним комисијама за равноправност полова, између осталог, организовањем тематских сједнца. Одржан је и састанак са Комисијом за равноправност полова Представничког дома Парламента ФБиХ, а на инцијативу ГЦ ФБиХ одржана је тематска сједница са надлежним институцијама ФБиХ у циљу постизања бољег одговора за запошљавање жена жртва насиља у породици кроз посебне програме Федералног завода за запошљавање. *(списак тематских сједница је у Анексу 2. овог Извјештаја)*

ГЦ РС је наставио рад са јединицама локалне самоуправе, комисијама за равноправност полова скупштина општина/градова, НВО, као и рањивим категоријама жена. У оквиру пројекта „Развој програма обуке за чланове општинских/градских комисија за равноправност полова у Босни и Херцеговини”, ГЦ РС је одржао **30 обука за локалне комисије за равноправност полова**, на којој је учествовало **преко 120 учесника/ца**. ГЦ РС је стручно подржао израду **ЛГАП: Дервента, Лакташи, Нови Град, Приједор, Прњавор, Теслић, Шамац, Калиновик, Невесиње, Власеница, Костајница, Модрича, Козарска Дубица и Нови Град**, те пружио стручну и савјетодавну помоћ за општину **Сребреница**.

У оквиру УНДП пројекта „Жене на изборима“ ГЦ РС је пружио стручну и савјетодавну подршку за израду ЛГАП у **Лакташима, Бијељини и Бањој Луци.**

### Подизање свијести о равноправности полова у свим сегментима друштва

**АРП БиХ МЉПИ, ГЦ ФБиХ и ГЦ РС** сваке године обиљежавају **значајне дане за равноправност полова и права жена** и то: 8. Март – Међународни дан жена; Међународни дан дјевојчица у информационо-комуникационим технологијама (ИКТ) - *Girls Day in ICT*! – посљедња седмица априла; 19. јун - Међународни дан борбе против сексуалног насиља у конфликту; 15 октобар – Међународни дан жена на селу; 19. новембар - Међународни дан мушкараца; 16 дана активизма у периоду од 25. новембра (Међународни дан борбе против насиља над женама) – 10. децембар (Међународни дан људских права). Поводом обиљежавања Међународног дана жена организују се бројне манифестације, а због тешке епидемиолошке ситуације оне су, у извјештајном периоду, најчешће биле реализоване путем *онлајн* платформе или комбиновано. АРП БиХ МЉПИ, ГЦ ФБиХ и ГЦ РС, у партнерству са НВО организацијама - чланицама „Женске мреже“ и донаторске заједнице, организују на стотине активности широм БиХ, у периоду од 8. марта до 8. априла, а такође, у сарадњи са чланицама Женске ромске мреже „УСПЈЕХ“, пружају подршку обиљежавању Мјесеца женског ромског активизма.

У оквиру обиљежавања кампање „16 дана активизма против насиља по основу пола“сваке године се повећава број активности које могу допринијети јачању свијести о насиљу по основу пола путем промоција, форума, округлих столова, покретања акционих коалиција, едукација, тематских сједница, прес-конференција и медијских садржаја. **Број од преко 400 различитих догађаја у 2022. години је највећи до сада.**

У БиХ се традиционално обиљежава Међународни дан дјевојчица у информационо-комуникационим технологијама (ИКТ), Међународни дан породице, Међународни дан мушкараца и Међународни дан жена на селу. Организацијом или учешћем на различитим манифестацијама доприноси се повећању информисаности јавности о стандардима и напретку у примјени принципа равноправности полова у БиХ, а посебан допринос дају кампање, медијске објаве и присутност на друштвеним мрежама.

АРП БиХ МЉПИ је реализовала јавну **кампању подизања свијести о правима према *CEDAW*** Конвенцији и задацима који се налазе пред БиХ у спровођењу препорука *CEDAW* Комитета, у оквиру којег су објављени видео-спотови и инфо-графике, у медијима и путем друштвених мрежа, са преко 2.000.000 импресија. Активности АРП БиХ МЉПИ на подизању свијести јавности укључују и сљедеће:

* Поводом одржавања **Општих избора 2018. године** у БиХ, АРП БиХ МЉПИ је у сарадњи са СЕ провела медијску кампању **„Ми представљамо кандидаткиње – ви бирате“** са циљем повећања видљивости кандидаткиња свих политичких субјеката. Поред плаката у цијелој БиХ, реализовани су **промотивни видео-материјали** у којима су кандидаткиње представљале своје програме и који су емитовани на ТВ-каналима и друштвеним мрежама. Чињеница да су кандидаткиње које су представљене у кампањи у просјеку имале већи успјех од укупног просјека кандидаткиња на изборима говори о релативно позитивном ефекту кампање.
* Поводом обиљежавања „16 дана активизма“ 2021. године АРП БиХ МЉПИ је реализовала јавну кампању за превенцију насиља. Кампања са два главна слогана „**Прекини круг насиља”** и **“Ослободи се и ти”** се састојала од билборд - плаката великог формата постављених у шест највећих градова БиХ, радио-џинглова са 15 емитовања, двије игране рекламе и анимираних *веб* огласа („банера“) емитованих на плаћеном оглашавачком простору на најпосјећенијим *веб* порталима.
* Поводом обиљежавања Међународног дана жена, АРП БиХ, МЉПИ са Женском мрежом БиХ и Мрежом за изградњу мира у сарадњи са иницијативом „Грађанке за уставне промјене“, сваке године израђује **Календар изградње мира и јачања видљивости женског активизма у БиХ**.
* АРП БиХ је у сарадњи са Хелсиншким парламентом грађана Бања Лука, организовала превођење на босански и српски језик, и објављивање, **Рјечника и лексикона термина из области равноправности полова Европског института за равноправност полова *EIGE*.** Превођење термина равноправности полова на босански и српски језик су допринијели фреквентнијој и адекватнијој употреби родне терминологије у службеном и јавном говору, али и бољем разумијевању процеса и појава у нашем друштву.
* Имајући у виду појављивање случајева родних стереотипа, мизогиног и сексистичког говора у јавном дискурсу, АРП БиХ, МЉПИ је издала **Препоруку у вези са родним стереотипима, мизогиним и сексистичким говором** коју је доставила и свим медијима у БиХ.
* У оквиру Пројекта запошљавања младих (*YEP*), уз подршку Владе Швајцарске и у сарадњи са АРП БиХ МЉПИ, покренута је кампања **„Жене су исте као мушкарци – само мање вриједне**“, чиме се скреће пажња на проблем родних стереотипа кроз које се улога жена своди на традиционалну улогу, а као једна од најочигледнијих посљедица је евидентан проблем недовољног учешћа жена на тржишту рада.

*У ФБиХ проводи се кампања* ***„Боље'вако“*** *с циљем промјене друштвене свијести кроз промјену индивидуалних образаца понашања, јачања партнерских односа и комуникације са дјецом. Реалиовано је и промовисано осам видео спотова. Кампања обрађује и факторе ризика за насиље, а путем дигиталног маркетинга индиректно је дјеловала на око 4.500.000 грађана.*

* Од априла 2019. године, када је објављена инцијатива за организовање **Прве босанскохерцеговачке поворке поноса,** АРП БиХ МЉПИ је реализовала више медијских наступа у којима је пружала подршку на начин информисања бх. јавности о праву на окупљање грађанки и грађана ЛГБТИ орјентације.

РАК активно спроводи активности на промоцији медијске и информацијске писмености у оквиру којих је, уз подршку СЕ, реализован и пројекат „**Медијска и информацијска писменост за људска права и демократију**“ који је, између осталог, резултирао студијом на тему **„Медији и род: Према родно уравнотеженој заступљености и учешћу у медијима у Босни и Херцеговини**“[[59]](#footnote-59) који су представљени на конференцији **„Дани медијске и информацијске писмености“** крајем октобра 2022. године.

ГЦ ФБиХ је из средстава ФИГАП II програма подржао пројекат **„Промијени себе како би промијенио друге!“,** с циљем подизања свијести у ромској заједници на територији општине Какањ о насиљу над дјецом и породицом, као и случајевима просјачења, дјечијег рада, малољетничких бракова и других друштвено неприхватљивих појава, те јачања сарадње надлежних локалних актера.

Федерално министарство пољопривреде, шумарства и водопривреде у континуитету обиљежава 15. октобар, Међународни дан жена на селу којом приликом се, између осталог, на *веб* страници министарства истакну родно осјетљиви подаци с циљем информисања и промоције принципа равноправности полова.

ГЦ РС редовно обиљежава битне датуме за равноправност полова и права жена: 8. Март - Међународни дан жена, "Међународни дан дјевојчица у информационо-комуникационим технологијама (ИКТ) - *Girls Day in ICT*! 2022. године", 15. октобар – „Међународни дан жена на селу“, 19. новембар – „Међународни дан дјечака, младића и мушкараца“, те „16 дана активизма у периоду“ 25. 11. - 10. 12. 2022. године.

*У августу 2022. године, од стране Министарства породице, омладине и спорта РС је лансирана кампања* ***"Буди другачији, блокирај хејт!"****, која има за циљ да укаже на негативне посљедице које носи говор мржње, посебно међу младим људима, када су у питању друштвене мреже и било које друге врсте интернет платформи. Кампања је подржана од стране Институције омбудсмана за људска права БиХ која је у 2021. години урадила и Специјални извјештај о говору мржње у БиХ), Омладинског савјета Републике Српске, те јавних личности и “инфлуенсера”.*

Сваке године ГЦ РС проводи **кампање „СТОП насиљу над женама“ и „Бијела врпца – Мушко НЕ насиљу над женама“**, **„РАВНОПРАВНО за жене на селу“, „Дјевојчице у ИКТ“**, те кампању **„БИРАЈ РАВНОПРАВНО“** која се проводи сваке двије године у изборним годинама. Кампање против насиља по основу пола проводе се у сарадњи са највишим званичницима и доносиоцима одлука у РС, републичким и локалним органима власти, НВО, медијима и јавним личностима.

У извјештајном периоду, у промотивним активностима **АРП БиХ, ГЦ ФБиХ и ГЦ РС** биљежимо интензивније коришћење друштвених мрежа, као начина информисања јавности и промовисања важности тема из области равноправности полова и подизања свијести јавности, о чему свједоче и сљедећи примјери:

* Кампања АРП БиХ МЉПИ „**Прекини круг насиља”** и **“Ослободи се и ти”** се, између осталог, састојала од анимираних *веб* огласа („банера“) емитованих на плаћеном оглашавачком простору на најпосјећенијим *веб* порталима (543.197 импресија), *Google*-у (3.757.306 приказивања), *You Tube*-у (34.411 прегледа и 202.598 импресија), Инстаграму и Фејсбуку (3.248.370 импресија).
* ГЦ РС поставља информације на званичну ***веб* страницу на порталу Владе РС** и *онлајн* платформе – Фејсбук и Инстаграм. Прегледи постова крећу се од 50.000 до 100.000 по објави. Кампања **„СТОП насиљу над женама – Љубав није ове боје“** 2020. године је препозната и на регионалном нивоу. Истоимена кампања 2021. године постигла је видљивост на Фејсбуку од 100.000 прегледа, а 2022. **године „Фемицид - Ниједна жртва више! За сигуран живот сваке жене!“** је достигла видљивост преко 30.000. "Међународни дан дјевојчица у информационо-комуникационим технологијама (ИКТ) - *Girls Day in ICT*! 2021 – Под лупом стереотипа" са поруком  *#IKTdjevojke  #girlsinICT* постигла је видљивост од преко 50.000 прегледа на Фејсбуку. У оквиру реализације пројекта „Креативним размишљањем до предузетништва жена у Републици Српској“ реализована је кампања путем друштвене мреже Фејсбук под слоганом „И ти можеш бити предузетница“, која је имала за циљ да подстакне жене да се охрабре и почну бавити предузетништвом.

### Подршка институционалним и ванинституционалним партнерима у процесу укључивања принципа равноправности полова

АРП БиХ МЉПИ је провела **Анализу о прикупљању и евидентирању података разврстаних по полу у институцијама БиХ** и издала препоруке које су укључивале сет општих, као и сет препорука прилагођених свакој појединачној институцији у складу са њиховим надлежностима. Одређене препоруке су реализоване у потпуности, као што су подаци о запосленицима, унапређењу, учешћу у комисијама или присуству на едукацијама, који се раздвајају по полу. За реализацију препорука које се односе на специфичне надлежности институција, као и препорука које се односе на податке који се преузимају од ентитетских институција, биће потребан дужи период. У складу с препоруком из Анализе, АРП БиХ МЉПИ је кроз обуке унапређивала капацитет лица која се баве прикупљањем и анализом података.

*Преко 70 институција на нивоу Босне и Херцеговине је усвојило Одлуке о политици нулте толеранције према дјелима сексуалног узнемиравања и узнемиравања по основу пола, и именовало савјетнике/савјетнице за превенцију узнемиравања по основу пола и сексуалног узнемиравања на радном мјесту.*

*Влада Федерације БиХ је, на приједлог ГЦ ФБиХ, донијела Одлуку о политици нулте толеранције према дјелима сексуалног узнемиравања и узнемиравања по основу пола у федералним органима управе, федералним управним организацијама, службама и другим органима.*

**Агенција за државну службу БИХ** је организовала је већи број обука за државне службенике/це институција БиХ, а које су у фокусу имале изградњу капацитета за увођење принципа равноправности полова и недискриминације у рад органа  *(више у Анексу 2 овог Извјештаја).* Међу цертификованим предавачима били су и запосленици АРП БиХ МЉПИ.

ГЦ ФБиХ је пружао стручну помоћ у процесу израде законских и подзаконских аката, као и секторских стартегија у областима руралног развоја и туризма. Донесена је **Одредба о поступку процјене утицаја прописа[[60]](#footnote-60)** ,уређено је и питање процјене утицаја прописа на равноправност полова. Поред тога, ГЦ ФБиХ је дао допринос при изради **Приручника за укључивање принципа равноправности полова у законе и политике,** а 2020. године је израђена Анализа правног оквира и приједлог мјера за укључивање принципа равноправности полова и принципа родноодговорног буџетирања у процес запошљавања и обуке државних службеника/ца.

Влада ФБиХ је усвојила **Посебан документ са препорукама за опоравак од утицаја кризе узроковане пандемијом *SARS COV2* на равноправност полова** који је у сарадњи са невладиним организацијама креирао ГЦ ФБиХ.

Усвојен је План равноправности полова у Ј.П. **Међународни аеродром “САРАЈЕВО**” д.о.о. Сарајево као први документ те врсте у јавном предузећу у ФБиХ, те Гендер акциони план Универзитета у Сарајеву.

У извјештајном периоду, ГЦ РС је реализовао споразуме са **МПШВ РС и МПП РС**, што је подржано средствима *UN Women* и ФИГАП II. Поред тога, ГЦ РС је наставио сарадњу са:

* **Међународним центром за промоцију људских права Требиње,** за подршку спречавању и сузбијању насиља по основу пола на подручју Требиња, Билеће, Гацка, Берковића, Невесиња и Љубиња;

*ГЦ РС је, у оквиру ФИГАП II, подржао пројекте Међународног центра за промоцију људских права Требиње и Удружења ампутираца УДАС Градишка. Пројекат у Требињу имао је за циљ* ***оснаживање Ромкиња*** *и јачање њихове свијести и свијести њиховог окружења. Пројекат у Градишци оснажио је положај* ***жена са инвалидитетом*** *организовањем психолошког савјетовања и пружањем правне помоћи.*

* **Мрежом жена МУП РС – *WPON*,** за рад на спречавању и сузбијању насиља по основу пола (едукација 45 полицијских службеника на препознавању насиља на интернету и друштвеним мрежама у шест полицијских управа МУП РС);
* **Фондацијом „Удружене жене“ Бања Лука**, за унапређење капацитета 80 жена из маргинализованих група (жртве насиља или у ризику од насиља, жене са инвалидитетом, Ромкиње и др.) из Српца, Лакташа, Бање Луке и Градишке, да остваре своје право на рад и запошљавање, изградњом вјештина и капацитета и коришћењем Ресурсног центра који ће у оквиру пројекта бити успостављен.

### Праћење и процјена напретка у постизању равноправности полова

Делегација БиХ, коју је предводила АРП БиХ МЉПИ, а у којој су учествовали и представници/це ГЦ РС и ГЦ ФБиХ, презентовала је **Шести периодични извјештај БиХ о примјени *CEDAW* -а** на 74. засједању Комитета УН-а за *CEDAW*, одржаном 30. 10. 2019. године у Женеви. Након разматрања извјештаја, Комитет УН-а за *CEDAW* је објавио **Закључна запажања** на овај извјештај, која садрже препоруке за унапређење положаја жена и елиминисање дискриминације по основу пола у БиХ. СМ БиХ је 11. 06. 2020. године усвојио Информацију о Закључним запажањима на Шести извјештај БиХ о спровођењу *CEDAW* Конвенције, Закључна запажања на Шести извјештај о *CEDAW*-у за период 2013. – 2016. године и препоруке за институције БиХ. У Закључним запажањима је наложено да БиХ до краја 2021. године достави Информације о реализацији препорука 12(а), 16(д), 18(б) и 24(ц). АРП БиХ, МЉПИ је координисала прикупљањем информација и израдом Информације, која је достављена *UN CEDAW* Комитету.

Група експерата за праћење спровођења Истанбулске конвенције је, као надлежни орган Савјета Европе, сачинила **Извјештај за БиХ о законодавним и другим мјерама предузетим за провођење одредби Истанбулске конвенције.** У контексту израде поменутог Извјештаја, АРП БиХ МЉПИ је, у сарадњи са ГЦ ФБиХ, ГЦ РС и надлежним органима Брчко Дистрикта БиХ, реализовала процес прикупљања информација за одговоре на Упитник СЕ, који су достављени ГРЕВИО-у. У октобру 2021. године представници ГРЕВИО Комитета су боравили у теренској посјети релевантним институцијама на свим нивоима власти у БиХ. На основу коментара БиХ на Нацрт, ГРЕВИО је израдио Финални Извјештај, који је усвојен у јуну 2022. године, а затим је, на основу извјештаја, Комитет чланица потписница Истанбулске конвенције СЕ, 06. 12. 2022. године, усвојио **Препоруке о спровођењу Истанбулске конвенције од стране Босне и Херцеговине.**

У извјештајном периоду, **АРП БиХ МЉПИ** је сваке године координирала прикупљање података и припремала у просјеку **10 извјештаја према међународним обавезама и захтјевима УН-а, СЕ, Европске комисије, ОЕБС и других**, као и припрему различитих информација и одговора на упитнике који се тичу остваривања равноправности полова и превазилажења различитих облика дискриминације по основу пола у БиХ. За израду поменутих докумената, **АРП БиХ МЉПИ, ГЦ ФБиХ и ГЦРС** координишу прикупљање података на нивоу Институција БиХ, односно ентитета *(преглед важнијих извјештаја је у Анексу 2).* Током свих претходних година, гендер институционални механизми настоје да препоруке и закључке међународних тијела инкорпорирају у документе, те да на основу њих реализују активности и иницијативе на унапређењу или остваривању равноправности полова.

Свјесни потребе унапређивања мониторинга и евалуације ГАП БиХ, АРП БиХ МЉПИ је, у сарадњи са ИПА ГЕФ пројектом, анализирала досадашње праксе праћења и израђен је **Извјештај са препорукама за унапређење мониторинга и евалуације ГАП БиХ** који садржи индикаторе за праћење, који су, између осталог, усклађени са индикаторима за СДГ.

АС БиХ и АРП БиХ МЉПИ су израдили публикацију **„На путу ка Индексу родне равноправности – БиХ 2022.“** на основу налаза и података из првог Индекса родне равноправности за БиХ. Публикација, која је реализована уз подршку ИПА ГЕФ пројекта и техничку асистенцију *EIGE,* и резултати **Индекса родне равноправности за БиХ** су јавно представљени на Конференцији у новембру 2022. године.

*Босна и Херцеговина је у 2022. години по први пут израчунала* ***Индекс родне равноправности*** *по методологији Европског института за равноправност полова (EIGE). Индекс је у ЕУ признат као важан алат за анализу стања и поређење тренутних трендова у подручју равноправности полова на нивоу ЕУ.*

*Због недостатка провођења одређених истраживања, БиХ није била у могућности израчунати укупан Индекс. Индекс родне равноправности израчунат је за два домена – „знање“ и „моћ“, а унутар домена „рад“ и „здравље“ су израчунати поједини поддомени.*

АРП БиХ МЉПИ, ГЦ ФБиХ и ГЦ РС су учествовали **у реализацији регионалног истраживања Мисије ОЕБС-а** **о добробити и безбједности жена** у оквиру којег су испитивани облици насиља над женама, као и истраживању *UNDP/UN Women* на тему баријера за политичко учешће жена, у оквиру пројекта „Жене на изборима у Босни и Херцеговини“.

Као инструмент управљања у сврху праћења спровођења ФИГАП II програма израђен је и, од стране Управног одбора ФИГАП II програма усвојен, **Приручник за мониторинг и евалуацију** **ФИГАП II програма**.

У сврху праћења напретка равноправности полова, као и управљања интегрисањем родне перспективе у правне акте и политике, АРП БиХ МЉПИ, ГЦ ФБиХ и ГЦ РС редовно прате јавне расправе, дају коментаре и сугестије на нацрте прописа, стратегија и политика у циљу усаглашавања с одредбама ЗоРП БиХ, редовно прикупљају и анализирају појаве у областима ГАП БиХ, као што су правосудни статистички подаци о броју и врсти изречених санкција за кривична дјела с елементима насиља по основу пола, броју и полу починилаца и оштећених, броју и врсти заштитних мјера изречених за кривично дјело насиље у породици.

У Кантону Сарајево је проведено **Истраживање о садржајима наставних планова и програма о теми насиља по основу пола и насиља у породици** којим је анализирана заступљеност и обим едукацијског садржаја, те ставови и информисаност наставног (академског) особља и студената који су уско везани за насиље по основу пола и насиље у породици на друштвеним и хуманистичким организацијским јединицама Универзитета у Сарајеву.

АС БиХ је у извјештајном периоду објавила три публикације **„Жене и мушкарци у Босни и Херцеговини“** које обухватају податке из различитих статистичких и других области разврстане по полу. Публикацијом објављеном 2022. године учињен је искорак у визуелном приказу података. Извјештај је, уз подршку *IPA GEF* пројекта, јавно промовисан на тематској конференцији у фебруару 2022. године којој су присуствовали високи званичници. Сви заинтересовани су могли пратити конференцију и *онлајн*. У сврху промоције публикације направљено је пет кратких видеа који представљају поједине области из публикације који су дистрибуисани путем друштвених мрежа. **Завод за статистику Републике Српске** је у извјештајном периоду објавио двије публикације **„Жене и мушкарци у Републици Српској“,** јединствено издање које се објављује у двогодишњој периодици и које приказује податке и показатеље важне за разумијевање и праћење промјена које су у вези са питањима једнакости и равноправности жена и мушкараца у друштву. Такође, **Федерални завод за статистику** редовно унапређује и проширује број статистичких података који су разврстани по полу и који се објављују у публикацији **„Жене и мушкарци у Федерацији Босне и Херцеговине“,** а покренуте су активности на изради родне индекс методологије.

ГЦ РС је координисао и водио процес израде **инструмената и методологије рада за праћење примјене Истанбулске конвенције у РС**, као и **Извјештаја Републике Српске о примјени Конвенције СЕ о спречавању и сузбијању насиља над женама и насиља породици за период 2017. - 2018. године[[61]](#footnote-61)**, као основа за израду и подношење извјештаја БиХ о примјени Конвенције. ГЦ РС, као Координацијски орган за праћење примјене Истанбулске конвенције, учествовао је **у евалуационом процесу** ГРЕВИО тима.

**Усаглашавање законских и подзаконских аката са стандардима за равноправност полова** ГЦ РС врши непрекидно, у складу са програмима рада Владе и Народне скупштине РС. Усвојен је **Извјештај о напретку у примјени нормативно-правних стандарда за равноправност полова у области политичког и јавног живота у Републици Српској за период 2019 - 2020. године**[[62]](#footnote-62).

## СТРАТЕШКИ ЦИЉ: Успостављање и јачање сарадње и партнерства

### Сарадња на регионалном и међународном нивоу

АРП БиХ МЉПИ је, у складу са својом улогом лидера у регионалној сарадњи у области равноправности полова, организовала састанке **Регионалног координационог одбора гендер институционалних механизама држава Западног Балкана** у циљу заједничког стратешког планирања и ревизије **Регионалног акционог плана**, као и провођења заједничких активности и рада на промоцији и повећању видљивости рада и дјеловања. Састанци су били тематског карактера и проблематизовали су размјену искустава и планирање заједничких активности у више приоритетних тема које су укључивале: превенцију сексуалног узнемиравања у контексту подршке покрету *#nisamtražila*, те спровођење Истанбулске конвенције. Регионални координациони одбор је израдио **заједничке препоруке** које се односе на превенцију и заштиту од сексуалног узнемиравања, а које су дијелом уврштене у документ за лобирање **Акционе коалиције против насиља по основу пола у оквиру покрета Генерација за равноправност.** Израђена је и **Регионална почетна студија („*baseline study*“)**, уз подршку *UN Women*, која садржи преглед гендер институционалних механизама, легислативе, политика и стратегија у шест земаља региона од почетака рада на увођењу питања равноправости полова до данас.

У децембру 2020. године је у организацији АРП БиХ МЉПИ и Регионалног координационог одбора институционалних механизама за равноправност полова, одржан **виртуелни регионални округли сто о „Заступљености родних тема у предизборним кампањама и политичким програмима**”. Повод су били избори који су одржани 2020. године у свим земљама региона. Поред тога, АРП БиХ МЉПИ је 2021. године била суорганизатор **двије регионалне конференције** на тему спречавања и заштите насиља по основу пола, и спровођења УНСЦР 1325.

АРП БиХ МЉПИ је партнер у управљању и реализацији више регионалних пројеката, као што су регионални пројекат **„Трансформативно финансирање за равноправност полова** – према транспарентнијем, инклузивнијем и одговорнијем управљању на Западном Балкану“ и „***Horizontal Facility* за Западни Балкан и Турску** **2019.-2022. година“. Првопоменути пројекат** се, уз подршку СИДЕ, проводи у Албанији, БиХ, Косову и Србији од 2020. до 2024. године. Пројекат има за циљ системско укључивање принципа равноправности полова и постизање веће транспарентности у свим фазама националних и локалних процеса током израде политика и буџета у наведеним државама Западног Балкана, а уз подршку *UN Women*. ***Horizontal Facility*** је иницијатива сарадње ЕУ и Савјета Европе с циљем усклађивања са стандардима Савјета Европе и правним тековинама ЕУ у оквиру процеса проширења и бави се међусекторским питањима као што су интегрирање равноправности полова, заштита мањина и рањивих група и предвиђају ангажман организација цивилног друштва у спровођењу програма.

У оквиру међународне кампање **Генерација за равноправност (*Generation Equality*) 2021. – 2026. година** којом у сарадњи са *UN Women /*УНФПА координише АРП БиХ МЉПИ, успостављене су **четири Акционе коалиције** у којима активно учествују представници/це **АРП БиХ МЉПИ, ГЦ РС и ГЦ ФБиХ**,и то**: „Физичка аутономија, сексуално и репродуктивно здравље“, „Економска правда и права“, „Родно засновано насиље“** и **„Род и климатске промјене“,** а формиран је и **Савјетодавни одбор младих**. Циљ акционих коалиција је заједнички одговорити на изазове, препреке, идентификовати проблеме и понудити потенцијална рјешења с конкретним опредјељењима за унапређење равноправности полова и оснаживање жена и дјевојака у БиХ.

Поводом предсједавања БиХ **Јадранско-јонском иницијативом** (у даљем тексту: ЈЈИ), **АРП БиХ МЉПИ** је, у сарадњи са секретаријатомЈЈИ, организовала у октобру 2022. године конференцију **“Економско оснаживање жена: подстицање нових синергија у јадранском и јонском макро региону”**. Конференцијом су подстакнуте нове синергије у јадранско-јонској макрорегији, кроз размјену искустава, знања и умрежавање међу учесницима с циљем јачања перспективе равноправности полова и једнаких могућности за економско оснаживање жена. У размјени најбољих пракси, повећано је знање и разумијевање за укључивање принципа равноправности полова у одрживо економско оснаживање и успостављање веза и заједничких интереса за регион. Учесници су били представници ЈЈИ, ЕУ, институција за равноправност полова земаља ЈЈИ, чланице Регионалног координационог одбора родних институционалних механизама,  међународне и невладине организације.

Поред поменутог представљања БиХ пред Комитетом УН-а за *CEDAW* 30. 10. 2019. године, представници АРП БиХ МЉПИ представљали су БиХ у раду седам кључних међународних органа релевантних за област равноправности полова и људских права[[63]](#footnote-63), а представници/це АРП БиХ МЉПИ, ГЦ ФБиХ и ГЦ РС учествовали су у управљачким/надзорним органима више пројеката.[[64]](#footnote-64)

Гендер институционални механизми су и у овом извјештајном периоду били укључени у провођење, координацију и управљање неколико пројеката у сарадњи са међународним организацијама, владиним институцијама и НВО. Пројекти су се односили на области спречавање и сузбијање насиља над женама и у породици, учешће жена у јавном и политичком животу, равноправност ЛГБТИ лица, заштита животне средине, подршка предузетништву жена, промоција људских права и антидискриминације. Поред тога, гендер институционални механизми су учествовали на већем броју састанака и догађајима у вези са европским интеграцијама, препорукама УН *CEDAW* Комитета, спровођењем Истанбулске конвенције и сарадњом у сузбијању насиља над женама, гендер буџетирањем и многим другим.

АРП БиХ, МЉПИ, ГЦ ФБиХ и ГЦ РС су реализовали велики број редовних састанака и координације са донаторима и међународним организацијама и агенцијама које подржавају програме и пројекте усмјерене на унапређење равноправности полова. Сарадња са међународним организацијама проводила се кроз подршку за неколико заједничких пројеката.[[65]](#footnote-65) Постигнут је напредак и на унапређењу редовне координације и сарадње са ванинституционалним партнерима, посебно са мрежама невладиних организација, као и међународним организацијама, а гендер ионални механизми су остварили сарадњу и кроз учешће на различитим регионалним и међународним догађајима.

### Сарадња са организацијама цивилног друштва, социјалним партнерима, академском заједницом

У складу са партиципативним и инклузивним приступом стратешком планирању и провођењу активности у области равноправности полова, АРP БиХ МЉПИ је организовала шест консултативних састанака са невладиним организацијама које су окупиле преко 150 учесника/ца. Циљ састанака је било утврђивање заједничких приоритета у провођењу ГАП БиХ и АП 1325, размјена информација, дискусија и дефинисање практичних препорука за унапређење стратешког партнерства, сарадње и спровођења заједничких акција. Састанци су резултирали бројним идејама за дефинисање мјера које ће одговорити на потребе на терену. Поред тога, представници/це НВО-а редовно узимају учешће на конференцијама и другим јавним догађајима у организацји АРП БиХ МЉПИ, ГЦ ФБиХ и ГЦ РС.

АРП БиХ МЉПИ је наставила конструктивну сарадњу са невладиним сектором у процесу израде политика, о чему свједочи и израда **Акционог плана за равноправност ЛГБТИ лица** у БиХ и активнa улога коју је у изради и функционисању радне групе за израду плана имао **Сарајевски отворени центар (СОЦ)**. Поред тога, успостављена је и успјешна сарадњу са академском заједницом, конкретно, са **Економским факултетом у Сарајеву** у реализацији пројекта **„*Leadership* академија“,** којим је ојачан капацитет 27 жена у политици, ојачано умрежавање и активни политички ангажман жена. Поред тога, АРП БиХ МЉПИ је са Економским факултетомучествовала и дала допринос у реализацији радионице „Повећавање учешћа жена на тржишту рада“. Том приликом је отворен **Центар за женско предузетништво**, у чијем савјетодавном одбору је и АРП БиХ МЉПИ, представљена студија “**Женско подузетништво – преглед стања и препоруке за будућност”** и лансирана кампања **„Жене су исте као мушкарци - само мање вриједне“ којом је скренута пажња јавности на важност** економског оснаживања жена са фокусом на жене-жртве насиља.

У партнерству са **Правним факултетом Универзитета у Сарајеву**, АРП БиХ МЉПИ је у јулу 2019. године организовала Округли сто на тему **„Имплементација Конвенција Савјета Европе о спречавању и борби против насиља над женама и насиља у породици у Босни и Херцеговини у Сарајеву“.** На округлом столу су, осим представница Правног факултета у Сарајеву, невладиних и међународних организација, учешће узели и представници Универзитета у Сорбони, Француска.

Кроз учешће на округлим столовима, семинарима, *вебинарима*, *онлајн* конференцијама, дискусијама и панелима, те пројектима, **ГЦ ФБиХ** је остварио сарадњу са многим међународним и домаћим невладиним организацијама и организацијама цивилног друштва, а посебно путем успостављених мрежа. Средствима ФИГАП II програма, *UN Women*, *USAID, UNDP* је, путем директних и индиректних споразума, пружена подршка за преко 150 организација цивилног друштва у износу већем од 500.000 КМ.

У ФБиХ, НВО воде сигурне куће, укључене су у рад сервиса СОС телефона, те проводе друге активности јачања и оснаживања жена дефинисане домаћим и међународним документима. СОС 1265 телефонска линија функционира на основу потписаног **Меморандума о сарадњи између ГЦ ФБиХ и пет НВО**. Остварена је сарадња и са организацијама које се баве питањима ромске националне мањине, питањима лица са инвалидитетом, као и са струковним удружењима новинара, удружењима социјалних радника и др. Остварена је сарадња са Одсјеком за социјални рад Факултета политичких наука УНСА, као и Филозофским факултетом, Одсјек за психологију Свеучилишта у Мостару.

ГЦ ФБиХ је кроз ФИГАП II Програм пружио подршку **Институту за популацију и развој** у спровођењу истраживања о утицају пандемије на сексуално и репродуктивно здравље дјевојака и жена старости од 18 до 49 година у ФБиХ. Настављена је сарадња са невладином организацијом СОЦ, што између осталог може илустровати и учешће на инфо-сесији за стручну медицинску и другу заинтересовану јавност у циљу подизања свијести о транс идентитетима, проблемима, потребама и правима транс лица у здравственом систему БиХ.

ГЦ РС је пружао **подршку** ванинституционалним партнерима путем редовне комуникације, састанака и консултација. Потписана су **два меморандума о сарадњи** за реализацију пројеката усмјерених на рад са локалним заједницама, за спречавање и сузбијање насиља над женама и унапређење капацитета општинских/градских комисија за равноправност полова у БиХ.

Подржана је сарадња са удружењима која се баве унапређењем **положаја Ромкиња и жена жртава рата**, као и **побољшање улоге маргинализованих група у процесу помирења** у БиХ.

ГЦ РС је сарађивао са **Институтом за популацију и развој**, на изради Критерија изврсности за основне школе, у сарадњи са надлежним Министарством просвјете и културе, у областима спречавања насиља, сексуалног узнемиравања, заштите менталног и репродуктивног здравља.

ГЦ РС је имао редовну комуникацију и састанке са представницима **академске заједнице** (Факултет политичких наука Универзитета у Бањој Луци) у циљу припреме наставних планова и програма и студијских програма из области равноправности полова. Такође, у сарадњи са Управом за полицијско образовање МУП-а РС, извршено је пилотирање претходно израђеног **Модула за рад са жртвама насиља по основу пола**, те ће се у наредном периоду интензивирати активности на уврштавању Модула у наставни план и програм Управе. Одржани су и радни састанци са **медијима**, ради унапређења сарадње.

1. „Службене новине Федерације БиХ“, број: 101/22 [↑](#footnote-ref-1)
2. Више на: http://www.mpr.gov.ba/web\_dokumenti/default.aspx?id=10809&langTag=bs-BA [↑](#footnote-ref-2)
3. Студија о могућностима остваривања одштете за преживјеле жртве ратног сексуалног насиља у Босни и Херцеговини „Заједно дижемо глас”, „*Trial International“*, „Вива Жене“, „*Global Survivors Fund“,* март 2022. године, стр. 3. [↑](#footnote-ref-3)
4. „Родни профил земље за Босну и Херцеговину“, *UN Women*, Сарајево, јули 2021. године, стр. 10. [↑](#footnote-ref-4)
5. У контексту пандемије *COVID-19*, АРП БиХ МЉПИ је прикупила информације од сигурних кућа у вези са насиљем по основу пола, те је констатовано да је од јануара до јуна 2020. године било примљено 519 жртава родно заснованог и породичног насиља, док је у истом периоду 2019. године регистровано 347 нових корисница. У наведеном периоду регистровано је 4.158 позива на СОС телефон, док је у упоредном периоду у 2019. години регистровано 2.833 позива. У вези са наведеним, можемо закључити да је дошло до великог пораста насиља у породици током пандемије. [↑](#footnote-ref-5)
6. На основу Одлуке о додјели грант средстава МЉПИ БиХ коју је Савјет министара Босне и Херцеговине усвојио 23. 12. 2020. године [↑](#footnote-ref-6)
7. Удружење „Жене са Уне“ Бихаћ, Удружење грађана „Виве жене“ Тузла, Удружење „Медика“ Зеница, Фондација локалне демократије Сарајево и Удружење „Жена БиХ“ Мостар [↑](#footnote-ref-7)
8. Службене новине Федерације БиХ“, бр. 13/21, 49/21 и 61/22 [↑](#footnote-ref-8)
9. Активности предвиђене пројектом су се реализовале у 64 општине/града, реализоване су 23 различите активности, 85 супервизијских сусрета, 31 обука и остварено је учешће 1.333 лица на различитим активностима. [↑](#footnote-ref-9)
10. Највећи пад биљежимо у Херцеговачко-неретванском кантону који је, иначе, у протеклом саставу био једина скупштина са готово изједначеним бројем заступница и заступника, а сада имамо пад са 47% на 33% заступница. [↑](#footnote-ref-10)
11. **Службене новине Федерације БиХ“, број 49/22** [↑](#footnote-ref-11)
12. Закључак Владе Републике Српске, бр. 04/1-012-2-3730/21 од 09.12.2021. године. [↑](#footnote-ref-12)
13. „Жене и мушкарци у Босни и Херцеговини”, Агенција за статистику (БХАС), ТБ 03 Тематски билтен, Сарајево, 2022. године, стр. 60, 61, 70 и 71. [↑](#footnote-ref-13)
14. Диздар, А. (2020. године), као што је цитирано у *UN Women* (2021. године) [↑](#footnote-ref-14)
15. Доступно на: https://arsbih.gov.ba/stakleni-krov-na-trzistu-rada/ [↑](#footnote-ref-15)
16. Одбор за *CEDAW*, 2019. године. [↑](#footnote-ref-16)
17. „Извјештај о стању женских људских права у БиХ”, АРП БиХ МЉПИ, октобар 2020. године, стр. 8. [↑](#footnote-ref-17)
18. „Сексуално узнемиравање жена у Босни и Херцеговини: Анализа на основу података из ОЕБС-овог истраживања о насиљу над женама”, ОЕБС Мисија у БиХ, мај 2022. године, стр. 19. [↑](#footnote-ref-18)
19. „Родно заснована дискриминација у области рада у Босни и Херцеговини”, Хелсиншки парламент грађана Бања Лука (ХПГ БЛ), Свјетлана Рамић Марковић, 2022. године. [↑](#footnote-ref-19)
20. Гачаница, Лејла „Родно заснована дискриминација у области рада у Босни и Херцеговини“*,* Хелсиншки парламент грађана Бања Лука, март, 2019; Министарство за људска права и избјеглице Босне и Херцеговине *Извјештај о појавама дискриминације у Босни и Херцеговини с Акционим планом за реализацију приједлога мјера за спречавање појава дискриминације у Босни и Херцеговини*, Сарајево, 2016. година и др. [↑](#footnote-ref-20)
21. “Службене новине Федерације БиХ”, број 52/22. [↑](#footnote-ref-21)
22. „Службене новине Федерације БиХ“, број 40/22. [↑](#footnote-ref-22)
23. „Службени гласник Републике Српске“, бр. 90/21 [↑](#footnote-ref-23)
24. „Службени гласник Републике Српске“, бр. 111/21 [↑](#footnote-ref-24)
25. „Службени гласник Републике Српске“, бр. 84/19 [↑](#footnote-ref-25)
26. Закључак Владе Републике Српске бр. 04/1-012-2-284/19 од 31.01.2019. године [↑](#footnote-ref-26)
27. Закључак Владе Републике Српске бр. 04/1-012-2-3731/21, од 09.12.2021. године [↑](#footnote-ref-27)
28. „Службени гласник Републике Српске“, бр. 103/21 [↑](#footnote-ref-28)
29. Подршку пројекту пружили су и *Entrepreneurship Academy* и Микрокредитна фондација *MI-BOSPO*. [↑](#footnote-ref-29)
30. Агенција за статистику Босне и Херцеговине (2022. године) [↑](#footnote-ref-30)
31. Агенција за статистику Босне и Херцеговине (2022. године) [↑](#footnote-ref-31)
32. *UN Women* (2021. година) [↑](#footnote-ref-32)
33. „Жене и мушкарци у Босни и Херцеговини“, БХАС, ТБ 03 Тематски билтен, Сарајево, 2022. година, стр. 20. [↑](#footnote-ref-33)
34. Подаци БХАС, базирани на узорку од десет највише финансираних олимпијских спортова у БиХ, а укључују сљедеће спортске савезе: теквандо, бициклизам, џудо, атлетика, тенис, бокс, кошарка, хокеј на леду, клизање и одбојка. [↑](#footnote-ref-34)
35. „Службени гласник Републике Српске“ бр. 79/15, 63/20 и 64/22. [↑](#footnote-ref-35)
36. „Службени гласник Републике Српске“ бр. 81/22. [↑](#footnote-ref-36)
37. „Службени гласник Републике Српске“ бр. 41/18 и 92/20. [↑](#footnote-ref-37)
38. Агенција за статистику Босне и Херцеговине (2022. година) [↑](#footnote-ref-38)
39. Извјештај о хуманом развоју за Босну и Херцеговину *UNDP*, 2020. година [↑](#footnote-ref-39)
40. *UN Women* (2021. година) [↑](#footnote-ref-40)
41. „Извјештај о стању женских људских права”, АРП БиХ МЉПИ, октобар 2020. године [↑](#footnote-ref-41)
42. „Родни профил земље за Босну и Херцеговину”, *UN Women*, Сарајево, јули 2021. године, стр. 37. [↑](#footnote-ref-42)
43. „Жене и мушкарци у БиХ”, БХАС, Сарајево, 2022. године, стр. 35. [↑](#footnote-ref-43)
44. Проводи се у партнерству МЦП БиХ и надлежних институција и установа из области здравства и образовања из РС, ФБиХ и БД БиХ, уз подршку Фондације „ФАМИ“, Женевске универзитетске болнице и Института за сестринство у Базелу, ГЦ РС и ГЦ ФБиХ. [↑](#footnote-ref-44)
45. „Извјештај о стању женских људских права“ АРП БиХ МЉПИ, октобар 2020. године, стр. 10. [↑](#footnote-ref-45)
46. „Жене и мушкарци у Босни и Херцеговини“ БХАС, Сарајево, 2022. године, стр. 86 и 87. [↑](#footnote-ref-46)
47. <https://arsbih.gov.ba/project/istrazivanje-o-ljudskim-pravima-majki-i-razvoju-roditeljstva-u-bosni-i-hercegovini/> [↑](#footnote-ref-47)
48. Службене новине Федерације БиХ, број: 52/22 [↑](#footnote-ref-48)
49. Службене новине Федерације БиХ, број: 19/17 [↑](#footnote-ref-49)
50. Службене новине Федерације БиХ, број:13/18, 93/19, 90/21 и 19/22 [↑](#footnote-ref-50)
51. Службене новине Федерације БиХ, број: 64/22 [↑](#footnote-ref-51)
52. Службене новине Федерације БиХ, број: 75/21 [↑](#footnote-ref-52)
53. „Службени гласник Републике Српске“, бр. 132/22. [↑](#footnote-ref-53)
54. Закључак Владе Републике Српске бр. 04/1-012-2-903/19, од 28.03.2019. године. [↑](#footnote-ref-54)
55. Закључак бр. 04/1-012-2-903/19, од 28.03 .2019. године. [↑](#footnote-ref-55)
56. “Службене новине Федерације БиХ” број:89/119 [↑](#footnote-ref-56)
57. „Службени гласник Републике Српске“, бр. 46/19 [↑](#footnote-ref-57)
58. Закључак Владе Републике Српске, бр. 04/1-012-2-3354/19, од 12.12.2019. године. [↑](#footnote-ref-58)
59. <https://rm.coe.int/mediji-i-rod/1680а771c1> [↑](#footnote-ref-59)
60. “Службене новине ФБИХ”, број 55/14 и 67/20 [↑](#footnote-ref-60)
61. Закључак Владе Републике Српске, бр. 04/1-012-2-3354/19, од 12.12.2019. године [↑](#footnote-ref-61)
62. Закључак Владе Републике Српске, бр. 04/1-012-2-3730/21 од 09.12.2021. године [↑](#footnote-ref-62)
63. Одбор земаља уговорних страна Истанбулске конвенције, Комисија за равноправност полова Савјета Европе (*GEF*); Комисија за жене мигранте Савјета Европе (*GEF MIG*); Управни одбор за антидискриминацију, разноликост и инклузију (CDADI) Комитета министара СЕ; Европска мрежа владиних представника у области ЛГБТИ-а; Глобална мреже контакт лица УНСЦР 1325 „Жене, мир и безбједност” и Мрежа жена медијатора земаља Медитерана. [↑](#footnote-ref-63)
64. „Зауставити насиље над женама у земљама Западног Балкана: Провести норме, мијењати свијест” (*UN Women*), „Стандарди и ангажман за спречавање насиља над женама и насиља у породици у Босни и Херцеговини” (*UN Women*), „Тражење заштите, подршке и правде за преживјеле жртве сексуалног насиља током сукоба у Босни и Херцеговини” (*UN Women*), „Промоција различитости и једнакости у Босни у Херцеговини” (Савјет Европе/ЕУ). [↑](#footnote-ref-64)
65. *ФИГАП II, GEF*, Унапређење приступа мултисекторским услугама за жртве насиља по основу пола на кантоналном и општинском нивоу са *UN Women*, Јачање институционалних механизама за превенцију, поступање и заштиту у случајевима насиља у породици са *USAID*. Учешће у пројектном одбору пројекта „Жене у изборима у БиХ“ са *UNDP*. [↑](#footnote-ref-65)